Die Derde Basoete oorlog en Paul Kruger se aandeel in Clarens – Clarens News\nDie Derde Basoete oorlog en Paul Kruger se aandeel in Clarens.\nDie Pretorius moord by Moorddraai\nVolgens argiefstukke was ‘n geselskap Blankes met hulle nie-blanke bediendes wat transport gery het vir ‘n sake – onderneming Munro en Kie , op pad terug vanaf Durban tussen Harrismith en Swinburne (op pad na Pretoria) gedurende Junie 1865. Daar was 4 tentwaens en ‘n bokwa wat met negosieware gelaai was. Die blanke geselskap het bestaan uit ‘n vader- Henning Pretorius met sy drie seuns nl. Jan Lodewyk, Jacobus en Albertus.So ook die vrou en twee kindertjies van Jan en ook ‘n sekere Andries Smith.\nOp die oggend van 27 Junie 1865 terwyl hulle besig was om in te span, is hulle deur honderde gewapende swartes onder Malapo omsingel. Daar is onmiddelik na wapens gegryp. Die Swartes het aangedui laat die gewere maar staan ons wil met julle praat. Die Burgers het dit gedoen en die swartes tegemoet geloop. Onmiddelik is 5 Burgers doodgemaak. 4 is Doodgeskiet en die 5de met assegaaisteke. ‘n Drietal swartbediendes en ‘n Indiër wat by die waens was is ook vermoor.\nDie kindertjies ( twee dogtertjies naamlik Petronella en Johanna) en vrou van Jan Lodewyk Pretorius ( wat ses maande swanger was) se lewens is gespaar. Na die moord , het die vreemde swartes ‘n wag by die waens geplaas en het vervolgens na Natal te perd teruggery. Teen middag het hulle teruggekeer met ‘n groot aantal perde, beeste en skape.\nJan se vrou en haar 2 dogtertjies (die oudste van 7 jaar en die jongste 4 jaar oud) was op ‘n wa gelaat\nOorlewende swartbediendes wat ontsnap het, het bovermelde gebeure meegedeel en het voortgegaan om te vertel dat die waens daarna ingespan en die vreemde swartes van die moordtoneel vertrek het van die plek van die moord en die segsmense (swartbediendes) is meegevoer.\nTerwyl daar aldus wegbeweeg is, het die een wa vasgeval en die disselboom het gebreek,\nTerwyl die wa waarop Jan se vrou en kinders was, ook in ‘n watergat vasgeval het. Die swartes het die goedere van die waens afgelaai en die vrou en kinders is aan hul lot oorgelaat. Nadat die swart bediendes ‘n tyd lank saam met die waens saamgeloop het, het hulle ‘n kans gekry om in die gras weg te kruip en vervolgens te ontvlug na Harrismith waar hulle verslag gedoen het oor die gebeure.\nDaar is dieselfde nag nog, ‘n patrollie deur Canisius, toenmalige Landdros van Harrismith, bestaande uit ses blankes en een van die drie bediendes van die Pretoriuse onder bevel van H.O. Dreyer, raadslid van Harrismith, gestuur. Die volgende verslag word die volgende namiddag 28 Junie 1865 gelewer.\nDie berigte van die bediendes was in alle opsigte korrek. Die vyf lyke van die familie Pretorius en Andries Smith met blyke van gruwelike mishandeling het in die veld gelê.\nDie patrollie het onmiddelik begin soek na die weduwee van Jan en haar kinders. Dog kon haar nerens kry nie.\nOp die volgende dag 29 Junie, het die weduwee Pretorius en haar twee kinders en ‘n jong swarte absoluut uitgeput te Harrismith aangekom nadat hulle twee dae en twee nagte rondgewaal het.\nNa aanleiding van die gebeure en verontwaardiging oor die koelbloedige moord verskyn ‘n proklamasie van die waarnemende President M.J. Viljoen (van die Transvaalse Republiek) gedateer 5 Julie 1865 wat as volg lui.\nLandgenote Broers van die Suid-Afrikaansche Republiek. Uit bovermelde rapport van die Landdros van Harrismith blyk dat onskuldiges hul lewens verloor het deur die oorlog van ons Susterstaat teen Moshesh.\nNa aanleiding van die moord word u opgeroep as vrywilliges om die Oranje-Vrystaat te hulp te snel. En vertrou ons dat u die roepstem sal eerbiedig.\n‘n Transvaalse mag van 400 man onder Kommandant-Generaal Paul Kruger word na Basoetoland gestuur om die Vrystaters by te staan en die moord op die Transvalers te wreek.\nHierdie mag oornag op die plaas Clarens naby die huidige dorp Clarens. Hulle skuil in ‘n diep spoelsloot teen die koue. Hulle is vroeg die oggend aangeval deur ‘n mag swartes. Vyf Burgers is doodgesteek met assegaaie voordat die Burgers kon groepeer en die aanvalsmag kon terugdryf. (Dit was dan die slag van Naaupoortsnek. Die Monument staan vandag nog op die Dorpsplein in Clarens met die name van die 5 gesneuweldes daarop.)\nDie oorlog tussen die twee Republieke en die Basoetoes is nou in volle gang.\nPaul Kruger besef dat sy mag te klein is om doeltreffend teen die Basoetos op te tree. Hy laat die woord loop dat hy nog manskappe benodig. So kom vrywillge Burgers en Kommandos aansluit by Paul Kruger en saam met Kommandant Fick aanvoerder van die Noordelike kommandos is verskeie suksesse teen die Basoetoe behaal.\nEngelssprekende Burgers wat hulle baie heldhaftig gedra het in die oorlog was Charles Holmes en Robert Lovers Jr.\nSo is die weg dan gebaan vir die totstandkoming van ‘n klein handelspos by Clarens.\nGedurende die Anglo Boereoorlog van 1898 het President Paul Kruger dan in Ballingskap gevlug na Holland op aandrang van sy raadgewers waar hy ‘n ruk lank gebly het. Hierna is hy deur die Switserse regering genooi om na Switserland te kom en daar in die dorpie Clarens aan die oewers van Meer Geneva te woon. Hier het hy dan tot sy dood gewoon.\nLank na die Anglo boereoorlog, gedurende 1912 is die dorpie amptelik Clarens genoem tot eer van Paul Kruger, weens sy betrokkentheid by die Basoetoe oorloë in die omgewing. As ook die omgewing met sy berge wat aan Clarens in Switzerland herinner het.\nPosted on July 24, 2014 Author Clarens GuideCategories Afrikaans, Hiking, Writing\nPrevious Previous post: Printzia laxa\nNext Next post: Die Derde Basoete oorlog en Paul Kruger se aandeel in Clarens


Besigheidsontbyt Maatskappywet 2008 - General - News - Malmesbury Business Directory\nBesigheidsontbyt: Maatskappywet 2008 Featured\nHierdie is ‘n ideale geleentheid om jul kennis van die nuwe maatskappywet en die implementering daarvan op te skerp.\nDie Nuwe Maatskappywet (no 71 van 2008) is deur die Nasionale Minister van Handel en Nywerheid in werking gebring om koste en rompslomp te verminder en dit makliker te maak om sake in die land te doen.\nVir landbouprodusente wat hul boerdery-ondernemings as maatskappye of ander wetlike sake entiteite bespreek, het die implementering van die wet egter sekere gevolge.\nAgri Mega in samewerking met EXCEED bied ‘n besigheidsontbyt/ seminaar aan om rolspelers in die landbou te help om die wet te verstaan en die toepassing daarvan effektief in hul boerdery-ondernemings te bewerkstellig. EXCEED het die nodige insig en die kundigheid tot die agtergrond, spesifieke bepalings asook die praktiese implementering van die wet in ‘n onderneming.\nTyd: 7:30-8:00- 11:00\nPlek: Lemoenkloof Gastehuis, Hoofstraat 396A,Noorder-Paarl, 7646\nTarief: R855.00 (BTW ingesluit)\n(Faktuur sal voorsien word sodra bespreking gemaak is)\nDie spesifieke bepalings wat behandel sal word sluit die volgende in:\nAdministrasie van die Wet\nDirekteure en hul verantwoordelikheid\nBesluite en vergaderings\nBespreek gerus u plek by Candice.\nMore in this category: « Movember - Face Grown, Hand Brushed\tDie Swartland van 2030 word vandag geskep »\nBesigheidsontbyt: Maatskappywet 2008


Unesco-status wink vir dié SA dorp | Maroela Media\nStellenbosch-stadsaal (Foto: Google Maps)\nDie Demokratiese Alliansie (DA) is opgewonde oor dr. Darryl David van die Universiteit van Wes‑Kaapland se aansoek om Stellenbosch deur die Verenigde Nasies (VN) se organisasie vir onderwys, wetenskap en kultuur (Unesco) as ŉ Afrikaanse dorp van letterkunde te laat verklaar.\nDr. Leon Schreiber, DA-LP en die party se kiesafdelingshoof in Stellenbosch, sê gegewe die Stellenbosch-streek se trotse geskiedenis as ŉ wieg van Afrikaanse literatuur, moedig sy party Unesco aan om David se bod te aanvaar en aan Stellenbosch die wêreldwye erkenning te gee wat hom toekom.\nIndien die bod suksesvol is, sal die Stellenbosch-munisipaliteit amptelik deur Unesco erken word as een van slegs 39 literatuurstede wêreldwyd. Die status as amptelike dorp van Afrikaanse literatuur sal Stellenbosch in uitgelese internasionale geselskap plaas naas ander literatuurstede soos Utrecht, Dublin, Praag, Seattle en Edinburgh.\n“Hierdie erkenning sal aan die Afrikaanse letterkunde ŉ amptelike en vaste tuisadres in Stellenbosch gee, en aan toeriste en besoekers net nóg ŉ goeie rede gee om ons pragtige landstreek te besoek,” sê Schreiber.\nHy wys verder daarop dat die DA-beheerde Stellenbosch ŉ trotse vriend van Afrikaanse literatuur en kuns is.\n“Die dorp bied elke jaar ŉ reeks feeste en uitstallings aan, en maak ook beduidende beleggings in die beskerming en bevordering van Stellenbosch se unieke kultuurerfenis.”\nDie DA se verbintenis tot die beskerming van Suid-Afrika se diverse taalskatte, waaronder Afrikaans, is ook die beweegrede agter die party se voortgesette veldtog om aan Afrikaans gelyke status te gee aan die Universiteit Stellenbosch.\n“Dit is slegs deur die grondwetlike reg tot moedertaalonderrig in Afrikaans te beskerm dat ons sal verseker dat Stellenbosch aanhou om die skrywers en kunstenaars te produseer wat die dorp so waardig maak om as die wêreldwye tuiste van Afrikaanse literatuur erken te word.”\nStem nie saam, die Stellenbosch universiteit se houding teenoor Afrikaans versuur die opsie!\nBietjie van ‘n klug. Stellenbosch het dan die enigste Afrikaans universiteit verloor in ‘n provinsie waar die meeste mense Afrikaans praat. Verskoning daarvoor: Ons moet die meerderheid (Afrikaanses) uitsluit om vir die minderheid 3 Engelse universiteite te gee in die Wes-Kaap. Stellenbosch diskrimineer, hulle verdien nie spesiale status nie. As US tweetalig moet wees dan moet UCT en UWK ook tweetalig wees.


Blindelings, so vroualleen | Maroela Media\nElke vrou behoort haar eie ding te doen. Sy moet kan vorder in die lewe, bo uitkom. Al is dit nou met ŉ liggewig staalleertjie wat by ŉ hardewarewinkel gekoop is.\nVir langer as vier jaar was ek die Blind Woman in Franschhoek. Ek wens ek kan sê, nee, ek was nie blind nie, ek kon goed sien. Meestal. (En my naam is ook nie Marelize nie. Die liewe kind …)\nEk het ŉ klein maar florerende onderneming gehad deur blindings te verkoop, skoon te maak en te herstel. Maar daar was dae dat ek eenvoudig voortgefoeter het. Blindelings. Vroualleen.\nSo ry ek een Saterdagoggend tot by die Three Streams Smokehouse, ŉ entjie die berg uit, vir ŉ installering. Nadat ek die klomp blindings, twee nutsmanne om my te help, my leertjie en gereedskapskis elk op sy plek het, kry ek solank my rekening reg vir die onderbaas van die plaas wat met sy twee seuntjies agterop sy bakkie daar aangery kom.\nEk merk die kleinste knapie het sulke nat strepies op sy stofwangetjies en sy regterknie is aan’t bloei. Ek gesels eers met Pappa wat besig is om ŉ pleister vir Kleinman uit die noodhulpkissie op te plak, en draai toe na die kind.\n“Ag, shame, man, did you have a bad day?” Die kleintjie loer vir my en sy oë wel van voor af op. Sy ouboet hardloop draaie om ons om te wys hy’s ŉ tawwe knapie.\nNou hier moet ek myself eers onderbreek. Uit geldelike nood om vinnig ŉ sukses van my onderneming te maak, het ek ŉ effe dubbelsinnige naam vir my nuwe bedryf uitgedink: Blind Date. Die ink van die Paarl Post met my heel eerste Blind Date-advertensie daarin was skaars droog, toe lui my foon. Afsprake had ek oorgenoeg, maar ek moet erken daar het nou en dan ’n versigtige dog klandestiene navraag my kant toe gekom. Dié sports voorlopig daar gelaat.\nIn 2001 het mense nog tjekboeke gehad en byna sonder uitsondering is die man se tjekboek vir huishoudelike en dergelike uitgawes gebruik. Dit was dan ook op hierdie dag die geval toe Kleinman se pa sy tjekboek uithaal en vra: “To whom do I write the cheque?”\nNou ja, om heel saaklik te sê, “Blind Date”, het interessante reaksies uitgelok en as die man die betaling moes doen, het hy dikwels bygevoeg: “Ek wonder wat my vrou gaan dink.” En dan alleen vir sy grappie gelag.\nNadat ek my tjek ontvang het, loop pa en kinders saam met my buitentoe. Die nutsmanne het met hul eie bakkie gekom en is al weg. Ek’s haastig, want ek moet by ŉ ander kliënt uitkom en loop met mening na my motor, opdraand oor ŉ paar los klippe. En slaan neer. My tjek en dagboek val diékant toe en my bril vorentoe. My handsak hang om my nek. Bliksem. Ek wéét my linkerknie bloei, maar ek kyk nie af nie. Die pyn skiet tot in my voortande en ek sukkel gly-gly op.\n“You need another first-aid kit!” sê ek met ŉ skewe laggie aan Kleinman se pa en probeer nie mank wees nie.\nEk yes–yes met my rug na hom en ry gly-gly weg, so haastig is ek. My kniebroek is vuil en het ŉ gat in. Ek kan my bebloede, skurwe, nerfaf knie daardeur sien en kry myself bitterlik jammer.\nMaar ek ry moedig tot by die volgende kliënt in die dorp en verwys laggend na die voorval sodat sy kan verstaan hoekom ek so gehawend en stukkend voor haar staan. Uit die sitkamer lei steil houttrappe na die slaapkamers bo. Dit staan my geensins aan nie, maar ek klim dapper agter haar aan.\nSy is hoogswanger en ek pas my pyn- en kreungeluide so onopsigtelik moontlik by hare aan. Met die metery gaan dit nie so maklik nie, want sy staan tjoepstil en kyk terwyl ek op- en afklim. Ek byt op my tande. Die leertjie is wel veerlig, maar my seer knie wil nie nou buig nie.\nEk’s klaar met die metery en wil huis toe. Net voor ons die trap ondertoe bereik, haak my nuwe, sagte, liefpienk toppie aan ŉ deurknop en pluk my met geweld terug – vas teen haar boepens. Sy kreun.\n“I’m so sorry!” Dit kom nie vandag uit my hart nie. My liefpienk toppie is in sy maai.\n“You really have a bad day,” som sy die oomblik op. Ek het niks om te sê nie.\nTerug in die sitkamer onder bereik ons konsensus oor die blindings en ek pak my saampelkies, gryp my motorsleutels en steek my voete in my sandale wat ek sommer met die inkomslag uitgetrek het om nie nog van my leertjie ook af te val nie.\n“OK then,” sê ek. “Keep well and take care of yourself.” (Sy lyk asof sy enige oomblik kan kraam.) “I’ll fax you my quotation,” voeg ek by en begin loop. Dit werk nie, want dis nie my sandale nie. Dis swanger vroutjie s’n.\n“You definitely have a bad day. Maybe you should go home and stay home?” sê sy besorg.\nEn dis presies wat ek toe loop doen het. By die huis het ek vir my ŉ beker boeretroos loop maak en gedrink asof dit medisyne is. Toe versigtig gaan stort, my wond versorg, ŉ pleister op my ego geplak en my kniebroek en nuwe top in die asblik gegooi. En helder oordag my pajamas aangetrek.\nEk het die slaapkamer se gordyne toegetrek en in die bed loop lê en knies. En toe gedink dis seker nie so erg nie. My innoverende niggie met die sewe kinders het juis anderdag vir my gesê ek moenie vergeet nie: “Money makes you blind, but blind makes you money.”\nSo het ek moedig voortgegaan met leerklim en neerslaan. Dis hoe ons vroue dit doen. Dis nie die neerslaan of mistrap wat tel nie. Dis die afstof en weer klim wat ons bo laat uitkom.\nEn niemand sou ná daardie dag kon sê ek het nie daadwerklik probeer om boonop in iemand anders se skoene ook te loop nie!\n Three Streams is die plek waar Franschhoek se befaamde forelle en salm gerook word.\nHeerlik gelees… pragtig!\nKostelik en die foto daarby:kostelik.\nWat ‘n lieflike skrywe!! Jy het my dag gemaak, my laat lag en aan myself laat dink maar bowenal, my geinspireer! Dankie ……\nBaie dankie vir die stuk. Ek het nou lekker gelag. Dis hoe die lewe is. Pragtig.\nAs die Blind Date’s nie genoeg oplewer nie, kan jy gerus maar aanhou skryf. Baie oulik, en groot simpatie. Ek is ‘n boervrou – ek ken ook van aanhou opstaan en afstof.


Die ACDP se probleem as een kwessie-party | Maroela Media\nDie ACDP-leier, Kenneth Meshoe. Argieffoto: ANA\nDie ACDP staan bekend as die Christelike party. Die een ding wat almal van dié party weet, is dat hulle op Christelike waardes geskoei is en ’n teokrasie as ideaal vir Suid-Afrika najaag. Hierdie is egter byna die enigste ding wat Suid-Afrikaners van dié party weet. Die ACDP het weens hul oormatige klem op een saak die beeld van ’n een kwessie-party begin ontwikkel, hoewel hulle nie in wese ’n ware een kwessie-party is nie. Daar is talle gevare wat hierdie beeld vir die party inhou. Gevare wat moontlik hul sukses in die komende verkiesing en potensiële vooruitgang kan kniehalter.\n’n Een kwessie-party is ’n party wat sy totale bestaan en mandaat op die aanspreek van een spesifieke kwessie skoei. Daar is slegs een saak of probleem wat só ’n party poog om aandag aan te gee of te verander – alles anders is onbelangrik.\n’n Goeie voorbeeld van so ’n party is die Brexit Party wat vanjaar in die Verenigde Koningryk (VK) gestig is. Die party het ontstaan te midde van sloerende onderhandelinge rakende Brexit en het uitsluitlik ten doel om te verseker dat Brexit deurgevoer word en Brittanje die Europese Unie sonder ooreenkoms verlaat. Siende dat Brexit die enigste saak is waarop die party hulself fundeer, is dit ook die enigste boodskap wat die party verkondig – alle ander beleidskwessies is bysake en word gevolglik nie daadwerklik deur die party hanteer nie.\n’n Een kwessie-party het een boodskap en alle burgers weet wat daardie boodskap is. Daar bestaan geen verwarring of selfs vrae rondom ander uitgangspunte van die party nie, aangesien die één kwessie wat die party op die hart dra, noemenswaardig genoeg is om alleen te staan.\nDie ACDP is in wese nie werklik ’n een kwessie-party nie. Ten spyte van die beeld wat hulle uitstraal, is die ACDP se beleid op aansienlik meer gefokus as slegs Christenskap. Die fout wat die party egter maak, is om nie hierdie genuanseerde beeld uit te straal nie. Die party het so sinoniem geword met sy een kwessie, dat alle ander beleidskwessies byna irrelevant geword het. Die ACDP is dus op ’n beleidsvlak in der waarheid nie uitsluitlik daarop uit om die Christelike geloof in Suid-Afrika te beskerm of te bevorder nie.\nIn die party se 2019-manifes word, onder meer, werkloosheid, maatskaplike welsyn, veiligheid, gesondheidsorg, behuising en grondbesit bespreek. Die ACDP is as party eintlik taamlik sosialisties van aard. Luidens die manifes sal dié party verseker dat die regering ’n gunstige ekonomiese omgewing vestig ten einde ekonomiese groei en werkskepping te bevorder. In teenstelling met hierdie vryemarksienings, meen die ACDP dat daar verhoogde belegging in die openbare sektor moet wees om infrastruktuur te verbeter, die jeugloonsubsidie verhoog moet word en dat verhoogde maatskaplike toelae verseker moet word. Hoewel die party noem dat hulle daarop uit is om burgers oor die medium en lang termyn onafhanklik van staatstoelae te maak, is daar steeds klem op die belangrikheid van dié vangnet van die staat. Die ACDP staan ook die stelselmatige implementering van die Nasionale Gesondheidsversekering (NGV) voor met die doel om toegang tot gesondheidsorg in die openbare sektor te verbreed.\nTerug na meer vryemarkbeginsels, staan die ACDP onteiening sonder vergoeding teen. Op die keper beskou, is die ACDP oorwegend linksgesind. Meer belangrik as die plek op die ideologiese spektrum waar die ACDP hulself bevind, is eerder dat die party soveel meer as ’n blote een kwessie- (Christelike) party is.\nDaar is wel twee groot probleme wat uit die ACDP se beeld as een kwessie-party spruit. Die eerste is die spesifieke kwessie. Die probleem lê nie daarin dat daar iets fout met Christenskap of selfs enige ander geloof is nie. Die probleem is eerder dat die ACDP die beeld as een-kwessie party begin kry in ’n land waar dié een kwessie nie eintlik ’n probleem is nie. Suid-Afrika is ’n land waarin nóg Christenskap nóg enige ander geloof onderdruk of bedreig word. Byna elke groot party wat aan vanjaar se verkiesing deelneem, ondersteun geloofsvryheid – daar bestaan geen daadwerklike bedreiging vir die ACDP se een kwessie nie.\nDie probleem is dan dat die ACDP hulself beywer om ’n saak te bevorder wat nooit ’n probleem was om mee te begin nie. Ernstige vrae word dus aan die kiesers rakende die party se boodskap geopper. Die ACDP word dan ’n party wat Christenskap wil beskerm en bevorder in ’n land waar dit reeds vrylik floreer.\n’n Verdere probleem is dat daar ander partye aan die verkiesing deelneem wat dieselfde kwessie as die ACDP onder die loep neem, sommiges tesame met ’n verskeidenheid ander kwessies. Die ding wat veronderstel is om die ACDP te definieer en onderskei van ander partye, is nie eintlik so ’n skaarste nie. Die Christian Political Movement en die Vryheidsfront Plus (VF+) is maar twee partye wat eintlik presies dieselfde bied as die ACDP.\nDie gevaar vir die ACDP, en enige een kwessie-party, is wanneer daar ’n ander party is wat dieselfde bied of doen, maar net beter. Die VF+ is waarskynlik die ACDP se grootste opponent in hierdie opsig, siende dat die VF+, ’n goed gevestigde party, tans dieselfde grootte as die ACDP in die parlement is. Die VF+ is ook op Christelike waardes geskoei, maar het nie die beeld van ’n een kwessie-party nie. Dié party het eerder daarin geslaag om, sonder om hul Christelike waardes af te skeep, hulself te vestig as party wat aandag aan ’n wye verskeidenheid kwessies gee.\nTe midde van die bedreiging van ander partye, blyk die ACDP ook ’n tekort aan innovasie te hê. Die party het sedert sy bestaan dieselfde partyleier. Dr. Kenneth Meshoe het in 1993 die ACDP gestig en was sedertdien die party se leier. Met 26 jaar van dieselfde leierskorps het die aard en funksionering van die party ook maar dieselfde gebly. Eerder as om met die verandering van die politieke speelveld aan te pas en daarvandaan te verbeter, het die ACDP begin om te stagneer. ’n Tekort aan pioniersgees het die party ook tot ’n groot mate die eienskap as daadwerklike politieke mag gekos. Indien daar dus ’n ander party bestaan wat beter presteer wat die ACDP se een kwessie betref, sal dit heel redelik van kiesers wees om eerder ’n party te ondersteun wat dieselfde en soveel meer bied.\nIn ’n verkiesing waaraan ’n rekordgetal van 48 partye deelneem, is dit baie belangrik vir politieke partye om hulself te onderskei van die res. Politieke partye moet wat beleid, bestuurstyl en boodskappe betref, foutloos wees. Geen party kan dit bekostig om weens enigeen van hierdie gebiede voornemende kiesers te verloor nie.\nWel hulle kan seker weds van my x die jaar. Sal nooit weer x trek vir.DA\nEk sal ACDP stem bo VF+. VF+ sal ek nooit stem nie weens die baie groot persentasie wit rassiste in daai party. Hulle ontkenning van Apartheid walglikhede is ook rede om te vermy.\nKolla ek stem nie saam met jou nie. Jy wys nou skerp naels na die VF+. Kan jy jou Bewerings staaf?\nMonica, dit wil voorkom of jy nou die tannie van Amerika se skryfstyl begin volg. Ooglopend word die een (gunsteling) teen die ander afgespeel. Ek sou nooit reken dat die ACDP se bestaansreg bedreig word deur ander partye nie, nog minder dat die ACDP enigsins n bedreiging inhou vir die bestaansreg van die VF. Dit blyk egter uit jou skrywe dat laasgenoemde dalk moontlik die geval kan wees en ek moet se, ek vind dit nogal interresant.\nEk stem nie saam met hierdie nie. ACDP het glad nie stagneer met ‘n een kwessie nie…..en ek glo nie daar is ‘n ander party met presies dieselfde beleid nie. Ander partye soos die VF+, praat wel van Christelike, morele waardes……….maar die ACDP praat van ‘n regering wat op die Bybel gebaseer is. Vir my is dit nogal ‘n verskil. Die boodskap wat vir my deurkom in hul manifes, is dat hul dinge sal doen soos God dit bepaal het en nie “aangepas” sal word nie. En die feit dat hul nog die hele tyd dieselfde leier het, is ook… Lees meer »


Deuteronomium 4 PWL - Die Pad van Waarheid tot die Lewe\nDeuteronomium 4 Die Pad van Waarheid tot die Lewe (PWL)\n1. Luister nou, Yisra’el, na die reëls en die wette wat ek julle leer om te doen sodat julle mag lewe en ingaan en die land wat יהוה, die God van julle vaders, aan julle gee, in besit neem.Mat 5:17-19\n2. Julle mag by die boodskap wat ek julle beveel, niks byvoeg nie en ook niks wegvat nie, om die opdragte van יהוה, julle God, te onderhou, wat ek julle beveel.\n3. Julle oë het gesien wat יהוה in die geval van Ba’al-P’or gedoen het, want יהוה, jou God, het al die manne wat agter Ba’al-P’or aangeloop het, onder julle uit vernietig,\n4. maar julle wat aan יהוה, julle God, vasgehou het, lewe vandag nog almal.\n5. Let op, ek het vir julle reëls en wette geleer, net soos יהוה, my God, my beveel het, vir julle om so te doen in die land waarheen julle gaan, om dit te besit.\n6. Bewaar en doen hulle, want dit is julle wysheid en julle begrip voor die oë van die mense wat al hierdie reëls sal hoor en sê: “Waarlik, hierdie groot nasie is ’n wyse en begripvolle volk,’\n7. want watter groot nasie is daar wie se god so naby aan hulle is soos יהוה, ons God, aan ons is, wanneer ons ook al na Hom roep?\n8. Watter groot nasie is daar wat sulke reëls en regverdige wette het soos hierdie hele wet wat ek vandag voor julle hou?\n9. Nogtans, let op na jouself en hou jou lewe ywerig sodat jy die dinge nie vergeet wat jou oë gesien het nie en dat hulle nie uit jou verstand weggaan al die dae van jou lewe nie en maak hulle bekend aan jou kinders en jou kleinkinders.\n10. Onthou die dag toe jy voor יהוה, jou God, by Horev gestaan het en יהוה vir my gesê het: ‘Vergader die volk by My sodat Ek hulle My boodskappe kan laat hoor sodat hulle kan leer om My respekvol te vrees al die dae wat hulle op die aarde lewe en hulle hul kinders kan leer.’\n11. Julle het nader gekom en by die voet van die berg gaan staan en die berg het met vuur gebrand tot in die middel van die hemele, met duisternis, wolke en dik somberheid\n12. en יהוה het met julle vanuit die middel van die vuur gepraat; julle het die klank van die woorde gehoor, maar geen vorm gesien nie, net ’n Stem.\n13. Hy het vir julle Sy verbond aangekondig, wat Hy julle beveel het om te doen, dit is, die tien opdragte en dit op twee kliptafels geskryf.\n14. יהוה het my in daardie tyd beveel om vir julle reëls en wette te leer sodat julle dit kan doen in die land waarin julle oortrek, om dit te besit.\n15. Pas jouself versigtig op, want julle het géén vorm gesien op die dag dat יהוה by Horev vanuit die vuur met julle gepraat het nie\n16. sodat julle nie korrup optree en vir julle ’n gekerfde beeld maak in die vorm van enige afbeelding, man of vrou,\n17. die afbeelding van enige dier op die aarde, of die afbeelding van enige voël wat in die lug vlieg,\n18. ’n afbeelding van enigiets wat op die aarde kruip, ’n afbeelding van enige vis wat in die water onder die aarde is, nie\n19. en pas op dat jy nie jou oë na die hemele opslaan en as jy die son, die maan, die sterre en die hele leër van die hemel sien, jy nie weggedryf word en voor hulle neerbuig en hulle dien nie, dinge wat יהוה, jou God, aan al die mense onder die ganse hemele toegedeel het.\n20. יהוה het julle gevat en julle uitgehaal uit die yster-smeltoond, uit Mitzrayim, om ’n volk te wees, as Sy eie besitting, soos dit vandag is.\n21. Nou, יהוה was kwaad vir my, as gevolg van julle en Hy het gesweer dat ek nie oor die Yarden sal gaan en nie sal kom in die goeie land wat יהוה, julle God, jul as erfenis gee nie,\n22. want ek sal in hierdie land sterf, ek sal nie oor die Yarden gaan nie, maar julle sal oorgaan en hierdie goeie land in besit neem.\n23. Pas julleself op sodat julle die verbond van יהוה, julle God, wat Hy met julle gesluit het, nie vergeet nie en vir julle ’n gekerfde beeld maak in die vorm van enigiets wat יהוה, jou God, jou verbied het,Heb 12:29 ’n jaloerse God.\n24. want יהוה, jou God, is ’n verterende vuur,\n25. Wanneer jy die vader word van kinders en kleinkinders en julle lank in die land bly en korrup optree en julle ’n afgod maak in die vorm van enigiets en enige iets gedoen het wat boos is in die oë van יהוה, jou God, om Hom kwaad te maak,\n26. dan roep ek die hemele en die aarde vandag as getuies teen julle dat julle sekerlik gou vernietig sal word uit die land, waarheen julle oor die Yarden trek, om dit in besit te neem. Julle sal nie lank daarop lewe nie, maar sal vernietig word tot uitwissing.\n27. יהוה sal julle onder die volke verstrooi en ’n klein klompie van julle sal onder die nasies oorbly waarheen יהוה julle sal uitdryf\n28. en daar sal julle gode dien, die werk van mensehande, hout en klip, wat nie sien, hoor, eet of ruik nie.Yir 29:13; 1 Kro 28:9\n29. Van daar af sal jy יהוה, jou God, soek en jy sal Hom vind as jy Hom met jou hele wil, emosie en verstand en jou hele gees en lewe soek.\n30. Wanneer jy in nood is en al hierdie dinge oor jou kom, sal jy aan die einde van die dae na יהוה, jou God, terugkeer en na Sy stem luister,Deut 31:6; Heb 13:5 jou nie vernietig nie en Hy sal die verbond met jou vaders, wat Hy aan hulle gesweer het, nie vergeet nie.\n31. want יהוה, jou God, is ’n Magtige God wat omgee; Hy sal jou nie in die steek laat,\n32. Inderdaad, doen nou navraag oor die vroeëre dae wat voor jou was, van die dag af dat God die mens op die aarde geskep het en vra van die een einde van die hemele tot by die ander, of iets so groots gebeur het of iets soortgelyks gehoor is.\n33. Het enige volk ooit die stem van God vanuit vuur hoor praat, soos jy gehoor het en bly lewe?\n34. Of het ’n god ooit probeer om vir hom ’n nasie uit ’n ander nasie te gaan vat deur toetsinge, tekens, wonders, deur oorlog, deur ’n magtige hand en ’n uitgestrekte arm en deur groot verskrikkinge, soos wat יהוה, julle God, vir julle, voor julle oë, in Mitzrayim gedoen het?\n35. Dit is vir jou gewys sodat jy kan weet dat יהוה God is; daar is geen ander buiten Hom nie.\n36. Uit die hemele het Hy jou Sy stem laat hoor om jou te onderrig en op die aarde het Hy jou Sy groot vuur laat sien en jy het Sy boodskappe vanuit die vuur gehoor\n37. en omdat Hy julle vaders liefgehad het, het Hy hulle saad na hulle gekies en Hy Persoonlik het julle met Sy magtige krag uit Mitzrayim uitgebring,\n38. om nasies groter en magtiger as jyself voor jou uit te verdryf, jou in te bring en hulle land aan jou as erfenis te gee, soos dit vandag is.\n39. Weet daarom vandag en neem dit ter harte: יהוה, Hy is God, bo in die hemel en onder op die aarde; daar is geen ander nie.\n40. Jy sal daarom Sy reëls en Sy wette hou, wat ek jou vandag beveel sodat dit met jou en jou kinders ná jou goed mag gaan en dat jy lank mag leef in die land wat יהוה, jou God, vir jou gee, vir alle tye.”\n41. Toe het Moshe drie stede afgesonder aan die oostekant van die Yarden\n42. sodat hy wat manslag begaan het, daarheen kon vlug, wat sy naaste sonder opset doodgeslaan het terwyl hy in vroeëre tye nie teenoor hom vyandig was nie sodat hy na een van hierdie stede kan vlug en bly lewe.\n43. Betzer, in die wildernis, op die plato, vir die Re’uveniete; Ramot in Gil’ad vir die Gadiete en Golan in Bashan vir die M’nashiete.\n44. Nou hierdie is die wet wat Moshe voor die seuns van Yisra’el gehou het.\n45. Hierdie is die getuienisse, die reëls en die wette wat Moshe vir die seuns van Yisra’el meegedeel het na hulle uittog uit Mitzrayim,\n46. oorkant die Yarden, in die vallei oorkant Beit-P’or, in die land van Sigon, die koning van die Emoriete, wat in Heshbon gebly het, wat deur Moshe en die seuns van Yisra’el verslaan is, toe hulle uit Mitzrayim gekom het\n47. en hulle het sy land in besit geneem en die land van `Og, die koning van Bashan; die twee konings van die Emoriete, wat oorkant die Yarden was, aan die oostekant;\n48. van `Aro’er af, wat op die kant van die Arnonvallei lê, tot by die berg Siryon, dit is Hermon\n49. en die hele vlakte oos van die Yarden, na die ooste, tot by die See van die Vlakte (Arabah), aan die voet van die hange van Pisgah.\n‹ Deuteronomium 3\nDeuteronomium 5 ›


G&G se rekenaar is dood. - JARACAL\nG&G se rekenaar is dood.\nPost by Geno » Mon Jun 04, 2018 3:04 pm\nOur PC is dead, so please bear with us for a while while get our things up and running again. This means no email/invoicing etc. for a while.\nWhatsapps to Geno at 0825354100 would get best response, even though he's booked for hunts most nights this week.\nRe: G&G se rekenaar is dood.\nPost by Hugo » Mon Jun 04, 2018 3:53 pm\nWanneer is die begrafnis?\nPost by Geno » Mon Jun 04, 2018 4:21 pm\nSodra die nuwe een hier is sal ons n roudiens hou op Trueworx se skietbaan. 55gr Nosler BT teen 4250fps sal hom stuur waar hy hoort...\nPost by tripodmvr » Mon Jun 04, 2018 4:32 pm\nEk het weer gedink die skietery het reeds die dood veroorsaak.\nEk sit self sonder my ADSL lyn - verdomde Telkom, so ek verstaan jou frustrasie. Strongs.\nPost by Frederik » Mon Jun 04, 2018 6:46 pm\nGeno, dit is wat gebeur as jy te veel "GUN PORN" kyk\nPost by NicoSmit » Mon Jun 04, 2018 9:06 pm\ntripodmvr wrote: Ek het weer gedink die skietery het reeds die dood veroorsaak.\nMy lyn was vir 6 weke af toe maak ek hom maar self reg dit voel kompleet soos dood in die familie as jou adsl lyn of pc af sterwe\nPost by Hugo » Tue Jun 05, 2018 7:12 am\nGeno wrote: Sodra die nuwe een hier is sal ons n roudiens hou op Trueworx se skietbaan. 55gr Nosler BT teen 4250fps sal hom stuur waar hy hoort...\nSal met graagte bywoon...\nPost by Harambe » Tue Jun 05, 2018 9:43 am\nManne, as jy geen ander opsie het nie, bly dan maar by ADSL. Maar as daar Fiber in jou area is, SKAKEL NOU DADELIK OOR. Twee dinge gebeur as jy Fiber kry: 1. Jy sny Telkom heeltemal uit die prentjie uit en 2. as jy vir 10Mbps betaal, KRY jy 10Mbps.\nPost by ruaanb » Tue Jun 05, 2018 10:40 am\nHarambe wrote: Manne, as jy geen ander opsie het nie, bly dan maar by ADSL. Maar as daar Fiber in jou area is, SKAKEL NOU DADELIK OOR. Twee dinge gebeur as jy Fiber kry: 1. Jy sny Telkom heeltemal uit die prentjie uit en 2. as jy vir 10Mbps betaal, KRY jy 10Mbps.\nJip en jou selfoon data rekening word sommer baie minder.\nPost by Harambe » Tue Jun 05, 2018 11:15 am\nPresies. Ek het my sommetjies gemaak en ons het omtrent R300/maand aan data spandeer vir die selfone en R200 vir Neotel vir die streaming slag. Ek het darem nooit met Telkom te doen gehad nie, maar Neotel is maar self stadig en onbetroubaar. Anyways, Toe kom Vumatel verby en le oral Fiber en Afrihost seg vir R500/maand kry ek 4Mbps uncapped en hulle sal die installasiekostes afskryf. So eintlik kos dit ons nie 'n sent ekstra nie, en ons het BAIE beter internet. Ek dag toe ek sit sommer R300/maand ekstra by en nou het ons 10Mbps en dis oorgenoeg vir HD flieks en XBox updates. Dit neem ontrent so 2 ure om 'n 30GB XBox speletjie af te laai wat vir my heel oukei is. Ek kyk 'n fliek terwyl ek wag.


Sport en Kultuur - Courtrai Primary School\nProsedures en Beleide\nVisie, Missie en Etos\nSkoolreëls en Gedragskode\nAddendum tot die Skoolreëls en Gedragskode\n6 Pilare van Karakter\nSport en KultuurCourtrai Primary | Laerskool2020-04-07T12:33:38+02:00\nHome/Sport en Kultuur\nLaerskool Courtrai is ‘n goed gebalanseerde skool wat ook in skolesport uitblink. Ons bied ‘n wye verskeidenheid sportsoorte aan en glo dat leerders aan soveel as moontlik sportsoorte blootgestel moet word, om ‘n wye verskeidenheid vaardighede in die proses te ontwikkel.\nOns buitemuurse program word gevolglik so opgestel om leerders te akkommodeer wat graag aan meer as een sportsoort in ‘n enkele week wil deelneem. Leerders kan deekneem aan atletiek, hokkie, krieket, krieket, landloop, netbal, rugby, skaak, swem of tennis.\nBy Laerskool Courtrai glo ons dat kultuur n integrale deel uit maak van ‘n kind se ontwikkeling en daarom bied ons ook ‘n verskeidenheid kultuurgeleenthede aan ons leerders. Leerders het die opsie om aan die volgende deel te neem of aan te sluit:\nKOOR – Laerskool Courtrai spog met ‘n Junior koor en Senior koor. Behalwe vir geleenthede soos koorfeeste, neem hulle ook deel aan die jaarlikse Eisteddfod waar beide van ons kore Cum Laude ontvang het in 2015\nKONSERT – Grondslagfase elke 3de jaar & Seniorfase elke 4de jaar.\nEISTEDDFOD – Elke jaar neem tussen 50 en 100 leerders deel aan die jaarlikse Eisteddfod wat in die 3de kwartaal plaasvind. Hier bied ons ons leerders die geleentheid om deel te neem en hulle talente op die gebied van die kunste uit te leef.\nSport Week 5: 15-19 Maart 2021\nHersiene Jaarbeplanner Kwartaal 1 2021\nSportprogram Week 1: 15-19 Feb. 2021


96 op Strand | LekkeSlaap\n96 op Strand is 'n lekker huis weg van die huis in Lambertsbaai wat ideaal is vir 'n vakansie by die see en is groot genoeg vir 'n gesin of 'n groot vriendegroep. Gaste kan koffie drink, skemerkelkies geniet of braai met 'n onbeperkte see-uitsig in die agtergrond. Die huis is 100 m van die strand af en is bekend vir die Isabella's-restaurant en is net 5 minute se ry van die Muisbosskerm-restaurant af.\n96 op Strand het slaapplek vir 15 gaste en beskik oor 6 slaapkamers en 4 badkamers. Die eerste slaapkamer het 'n koningingrootte-bed, die tweede slaapkamer 'n koningingrootte- en 'n enkelbed, die derde en vierde slaapkamers elkeen 'n dubbelbed, die vyfde slaapkamer 'n dubbel- en 'n enkelbed, en die sesde slaapkamer 3 enkelbeddens. Twee van die badkamers het elkeen 'n bad en ’n stort, die ander 2 het elk ’n stort.\nDie kombuis is met 'n stoof, oond, yskas, mikrogolfoond, ketel, eetgerei en breekware toegerus. Die leefarea het heelwat banke, 'n TV en binnebraaigeriewe. Die leefarea lei na 'n groot dek rondom 'n swembad.\n’n Bespreking by 96 op Strand sluit in:\n4.9 uit 5van 7 resensies vir 96 op Strand\nStrandstraat 96, Lambertsbaai, 8130, Wes-Kaap\nGaste dink 96 op Strand het ’n uitstekende ligging\nhttps://travelground.imgix.net/AAEAAQAAAAAAAAAAAAAAi5VWeO3Gt0lHo715FS4aDpDQLcctuefsljbTZHzvk1IO85RuXM?w=1440&h=960&fit=crop&auto=enhance,format,compress&q=80 Vanaf R3 800 per nag (vir 10 persone) 7 5 1 5 96 Strand Street Lambert's Bay 8130 Wes-Kaap 086 999 0018 11:00-19:00 10:00 -32.100648049522 18.304505036918


JY LEES NOU ‘Ons het in ons kinderoppasser se verlede gaan snuffel en nou wil sy haar tassies pak’\nDie paartjie wou meer weet oor die persoon wat verantwoordelik sou wees vir hul kinders se versorging wanneer hulle nie tuis was nie.\n’n Man het onthul nadat hy ’n identiteitsdokument in hul kinderoppasser se handsak gevind het wat nie ooreenstem met die een wat sy met hom en sy vrou gedeel het nie, het hulle besluit om ondersoek in te stel – en dit het nou gevolge, berig Mirror.\nDie pa van twee het anoniem op Reddit vertel oor hul besluit om ’n privaat speurder aan te stel nadat hulle die dokument ontdek het toe hy die oppasser se betaling in haar sak gesit het.\n“Sy kyk tussen 10 tot 20 uur per week na die kinders,” skryf hy. “Ek het onlangs teruggekeer huis toe en dit was tyd om haar te betaal, maar sy was besig om die kinders te bad en sy het gevra: ‘Kan jy dit in my handsak sit?’ waarop ek geantwoord het: ‘Geen probleem.’\n“Ek is trapaf en het haar handsak gevind, maar dit was deurmekaar en ek het dit toe in haar beursie gesit sodat dit sy maklik kon vind en tel.”\nDis toe dat hy afkom op die dokument in die deurskynende sakkie van haar beursie “en dit het haar foto bevat, maar haar naam was heeltemal iets anders as die een wat sy ons gegee het en wat ons ’n agtergrondondersoek oor gedoen het toe ons haar aangestel het.”\nHy en sy vrou het toe ’n privaat speurder aangestel omdat hulle bekommerd was dat die persoon iets wegsteek, en omdat sy na hul driejarige en eenjarige omsien, moes hulle seker maak hul kinders is veilig.\nDie paartjie het toe gehoor die oppasser het twee identiteitsdokumente “om ’n burokratiese reël rakende studente se lewensomstandighede te omseil”.\nToe die paartjie besef daar het nie veel daarin gesteek het nie, het hulle dit vir die oppasser weggesteek – maar toe kom hul kleinding uit met die hele sak patas.\n“Ons het nie geweet ons driejarige het ons daaroor hoor praat nie en dié laat val toe iets daaroor. Ons het aan haar verduidelik ons het bewus geword daarvan, dit ondersoek, maar alles is nou in die haak.”\nDie oppasser het ten spyte van die verduideliking geskend gevoel.\n“Sy was baie ontsteld en het gesê dis nie ons besigheid hoekom sy twee ID’s het nie, en dit was ’n skending van haar privaatheid om in haar lewe te snuffel in plaas van om haar net te vra,” skryf hy.\n“Sy oorweeg dit nou selfs om haar tassies te pak.” Hoewel sommige internetgebruikers die paartjie daarvan beskuldig het dat hulle in hul oppasser se lewe gesnuffel het, het ander hul besluit gesteun.\n“Sy kyk na jou kinders, jy het die reg om te weet wie sy is,” het een gebruiker laat hoor.\n“As hulle so bekommerd was oor die vals ID, hoekom ’n privaat speurder aanstel in plaas van om haar net af te dank? Dis vreemd,” het nog een gesê.\nMeer oor: afgedank| kinderoppasser


Wanderlust: Hoofstuk 20 | Maroela Media\n(Foto verskaf deur Koos Greeff)\nSoos die keer toe ons by die Zambiese grenspos net noord van Katima kom. Dis vroegmiddag en ons is haastig, want ek wil vroegmiddag kamp maak by Livingstone. Die klerk daar wil toe die een of ander papier van die sleepwa hê. Ek verduidelik vir hom dat ek die sleepwa self gebou het en daarom is die handelsnaam “Home-Made”, maar hy wil nie daaraan byt nie.\nDis so ŉ klein vuil vertrekkie en dis warm en luidrugtig, want die plek staan vol mens gepak. Die toeriste wag en word ongeduldig, maar die klerk wil op sluit weet watse maak die sleepwa is en glo nie die “Home-Made”-storie nie. Ek het geen raad vir die onmoontlikheid nie. So haal ons later maar die opvoutafeltjie uit en maak middagkos. Elke nou en dan stap ek weer terug die warboel in om te kyk of die kêrel hom nie wil bekeer nie.\nDis later koffietyd en ons wag steeds. Ek snap lankal hy soek iets onder die tafel deur, maar ek is verbete teen omkoop en hou my onnosel. Net ná koffietyd stap ek weer daar in en hoor hoe die een klerk met die ander ene in ŉ soort taal praat wat ek kan verstaan. Het mos darem lank in Natal tussen die Zoeloes gewoon en ou Shaka het die lot mos daar op loop geja sodat party gevlug het tot teen die Malawi-meer. Op die een of ander wonderbaarlike manier is hier ŉ paar van Shaka se agtergeblewenes en hulle praat nog die taal.\nEk spits my ore en hoor hulle praat van mense wat so lief is vir stortbaddens vat. Skynbaar is dit baie goed om “Aids” mee af te was. Net daar vat ek die storie in Zoeloe en vertel hulle dat mens met meer respek moet praat van onse oom Jacob. Stomverbaas kyk hulle my aan en toe blom die gesigte. Ons is skielik bloedfamilie van toeka-se-dae af. Binne minute ontdek die halsstarrige klerk toe ook dat “Home-Made” ŉ goeie naam is en hy tjap die papiere en daar trek ons.\nDit help nogal om tale te kan praat.\nDie grenspos by Kazangula was vir lank my persoonlike satan. Ek is sommer kwaad met die aanhef. En dit oor ŉ agent. ŉ Mens moet mos derdepartyversekering uitneem vir Zimbabwe en die agent smous vir die een of ander maatskappy. Maar ek ken die bedryf en kom gewapen met my versekering al uit die Kaap uit. Maar keer vir keer kom staat hy voor my kar en mors my tyd en hou hom vreeslik belangrik. So vererg ek my die eendag liederlik en wil hom sommer druk met die bosbreker van die Nissan. Hy wys vuis en verduidelik my wat hy my alles sal aandoen en ek praat “boers” terug. Maar toe die kamp daar staan in Vic-valle, stap ek oor die straat na die polieskantoor toe. Vra sommer om met die grootbaas te praat en hier kom later so ŉ lang kêrel aan met baie sterre op sy skouers. Ons kuier sommer gemaklik en ek vertel hom my stoornis met die agent. ŉ Paar dae later stoot ons weer weswaarts deur daai grenspos en die pestilensie is skoonveld. Ewe onskuldig vra ek uit na sy welstand en verneem die polisie van Vic-valle het daar aangekom en hom agter in die “sif-bakkie” gesmyt en weggevat.\nEwe onskuldig vra ek verder uit oor wat dan sy moeilikheid was en hoor hoe hy al vir jare die toeriste tempteer. Later staan die hele kantoor se klerke om my om in groot duidelikheid te vertel hoe korrup die agent nou eintlik was en hoe dankbaar hulle algar is dat die onverskrokke toeris hom uiteindelik gaan verkla het. Net daar tree ek hulle aan oor waarom hulle so sleg is dat hulle hom nie lankal self loop verkla het nie. En toe hoor ek van bloedvetes en towery en anderlike “Afrika-geite”.\nToe verstaan ek wat oom Dirk Mudge bedoel het dat ons wit mense plek het in Afrika. Net daar besluit ek, ek hou nie meer my bek nie. Praat sal ek praat, want ek hoort ook hier.


Aan die Haak: Die Rimpeleffek\nDaar's 'n roering in die water! Of 'n rimpel effek op die wol front. My vriendin en buurvrou Michelle, is besig met die allermooiste rimpel kombers. Kyk net hoe mooi is daardie kleure. Ek is elke keer verstom oor hoe vinnig sy leer hekel het, en hoe netjies sy werk.\nIntussen is ek ook besig met een, so ons kan gereeld vergelyk. Ek dink op die oomblik is Michelle loshande voor!\nPosted by Elsa at 04:39\nUnknown 27 November 2012 at 04:21\nLieflik Elsa. Ek hou van die kleure wat jy gebruik.\nWolbom in Groenpunt\nMeer katjies as hekelwerk


AANWYSINGS - pierneef teater\nVANAF JOHANNESBURG (N1)\nRy met Ben Schoeman reguit aan in die rigting van Pretoria (moenie die Pietersburg/Polokwanepad neem nie). Neem Eeufeesweg-afrit, by T-aansluiting regs, ry onderdeur duikweg en draai links net voor die ingangshek van Fonteine Ontspanningsoord. Neem Sunnyside-pad, hou reguit aan. Straat verander na Elandspoort, na Mears, Jeppe en dan Beatrix (nou Steve Biko). Draai regs by die groot kruising in Soutpansbergweg in. By derde robot links in Parker. By die derde robot weer regs in Pierneefstraat (NB: Na links is die straat se naam Jacobs!). Draai onmiddellik weer regs in ’n klein straatjie met die naam Mogg. Ongeveer 50 meter verder is die teater se ingang die eerste op linkerhand.\nVANUIT DIE OOSTE VAN PRETORIA\nRy met Duncanstraat (nou Jan Shoba) deur Colbyn (straat word Gordonweg), oor Soutpansbergweg (straat word Steadlaan), deur Queenswood. By die derde robot na Soutpansbergweg, draai links in Pierneefstraat. Hou reguit aan tot oor 18de laan. Nou lê Hoërskool Hendrik Verwoerd aan die linkerkant, sportvelde lê regs. Draai links in die eerste straat na 18de laan, ’n klein straatjie met die naam Mogg – mens kan net links draai. Ongeveer 50 meter verder is die teater se ingang aan die linkerkant\nVANAF JOHANNESBURG N1\nNeem Pretoria/Witbank-afrit (Emalahleni) daarna Pretoria. Hierdie pad word Pretoriusstraat in ‘n westelike rigting. Draai regs in Duncanstraat (nou Jan Shoba), (straat word Gordonweg), oor Soutpansbergweg (straat word Steadlaan), deur Queenswood. By die derde robot na Soutpansbergweg, draai links in Pierneefstraat. Hou reguit aan tot oor 18de laan. Nou lê Hoërskool Hendrik Verwoerd aan die linkerkant, sportvelde lê regs. Draai links in die eerste straat na 18de laan, ’n klein straatjie met die naam Mogg – mens kan net links draai. Ongeveer 50 meter verder is die teater se ingang aan die linkerkant\nVANAF PIETERSBURG N1\nNeem Stormvoëlweg-afrit, draai regs in ’n westelike rigting, gaan halfpad om sirkel, straat word Michael Brink (nou Nico Smith). Ry deur nywerheidsgebied, daarna huise, daarna besighede tot by Fratesweg. Links in Frates en oor treinbrug, eerste robot links in Pierneefstraat, dadelik regs in Mogg (klein straatjie waarin mens net kan regs draai). Ongeveer 50 meter verder is teater se ingang die eerste en enigste op links.\nSuid 25grade 43’ 25.28 Oos 28grade 13’ 00.04\nMogg Ave, Pretoria 0084, Suid-Afrika\nTel (012) 329 - 0709 or 072 460 5568\nDIRECTIONS TO PIERNEEF THEATRE\nPretoria/Witbank(Emalahleni) off ramp\nDrive towards Pretoria, which brings you into Pretorius street\nRight into Duncan (now Jan Shoba), name of the street changes to Gordon road. Carry straight on until you cross Soutpansberg road\nThird traffic light after Soutpansberg left into Pierneef street\nCross 18th avenue\nFirst street after 18th avenue left into Mogg avenue\nAbout 40 metres further on the theatre is on your left


Resep: Rina se tamboesies - Maroela Media\nRina se tamboesies (Foto: Lapa Uitgewer)\nGenoeg vir 6 dosyn.\n560 g (4 x 250 ml) koekmeelblom\n2 t (10 ml) kremetart\n500 g Clover Farmstyle-botter\n500 ml Clover-suurroom\n1 liter Clover-volroommelk\n½ k (125 ml; 65 g) vlapoeier\n70 g (125 ml) koekmeelblom\n1 t (5 ml) suurlemoensap\nSif die droë bestanddele saam. Vryf die botter in met vingerpunte tot mengsel soos broodkrummels lyk. Voeg die suurroom by en meng.\nRol uit op ’n meelbestrooide oppervlak en vou in drie dele. Vou dubbel, bedek met kleefplastiek en plaas oornag in yskas.\nRol uit, nie te dun nie, sny in vierkante van 5 x 5 cm. Plaas op gesmeerde bakplaat en bak in voorverhitte oond by 200 °C vir ongeveer 10 minute.\nMeng 1 k (250 ml) melk met die res van die vulselbestanddele tot glad. Kook die oorblywende melk. Sodra dit gekook het, voeg die res van die melkmengsel by en roer oor lae hitte tot gaar. Verwyder en laat goed koud word.\nSny die afgekoelde tamboesies in die dwarste middeldeur, plaas vulsel in ’n versiersak en spuit vulsel op die onderste laag deeg. Plaas die ander helfte bo-op.\nMeng versiersuiker, suurlemoensap en genoeg kookwater tot net loperig en skep lepelsvol op elke tamboesie.\nTollies · 4 weke gelede\ngenoeg vir 6 dosyn mense dan is die bestandele te min dit moet net met 4 verdubbel word


JY LEES NOU Nuwe dinge in en om die kombuis in November\nVier die somer met ’n vol glas, ’n smullekker maal en wonderlike geselskap.\n1 UIT DIE HART\nSaam (R350, Struik Leefstyl) is die huiskos-kampioen Errieda du Toit se uitsonderlike kookboek oor resepte uit gemeenskapsresepteboekies. Errieda het geput uit 150 boekies wat oor 100 jaar uitgegee is. Die resepte is ruimhartig, gasvry en vol warmte – soos die huiskokke wat dit oorspronklik gedeel het. Al die immergroenes, die flatervryes, kos vir oor-en-weer-kuiers en retro-gunstelinge wat ons as erfeniskos koester, is daar. Met die regte balans tussen nostalgie, modernisering van ou resepte en boeiende vertellinge is Saam vir almal wat nuuskierig en entoesiasties is oor Suid-Afrikaanse kos.\n2 Diep beïndruk\nDié mooi 12cm-Lilies-bakkie (R49, home.co.za) maak jou kosskepping ‘n kuns!\n3 VIER DIE MYLPAAL\nRoodeberg vier sy 70ste jaar met die bekendstelling van 1949 (R249, KWV Emporium) in ’n beperkte oplaag. Dis ’n gekonsentreerde, diep robynrooi versnit met gul aromas van donker kersie, swartbessie en vanielje – ’n toeganklike wyn, maar kompleks genoeg om goed te verouder. Gesondheid!\n1 NES IN japan\nStaan opsy, fondue – Grills of Japan voer nou Japannese Shichirin- en Konro-roosters in! Dié draagbare, liggewig-roosters, wat jy sommer op jou tafel in die huis staanmaak, het uitstekende hitte-houvermoë. Dis ideaal vir gesellige kuiers waar gaste hul eie kos gaarmaak en verskaf ure se pret. Besoek grillsofjapan.com vir nog inligting of om te bestel. Hida Konro-rooster R1 050\nFoto Claire Gun\n2 Goeie nuus as jy van melkkoffie hou: Nespresso, die leier in afgemete koffie, het pas sy Barista Creations-reeks bekendgestel. Dis ontwerp om met melk geniet te word – kies tussen Chiaro (“lig” in Italiaans), Scuro (“donker”) en Corto (“kort”) wanneer jy ’n melkerige koffie by die huis wil geniet nes jy daarvan hou. Besoek buynespresso.com.\n3 ’n Vrou van inbors\nDie Britse joernalis en wynmeester Tim Atkin het die Bon Courage Lady of the House Pinotage Rosé 2019 (R68, boncourage.co.za) aangewys as Beste Waarde-Rosé in sy South Africa 2019 Special Report. Dit was ook die nasionale top-rosé by die Novare SA Terroir-prysaand. Dié rosé in die droë styl bring hulde aan Ouma Maude van die eerste geslag Bruwers op Bon Courage.\n4 Kom eet saam\nPierneef à La Motte- restaurant nooi gaste uit om hul maaltye te begin met gedeelde geregte geïnspireer deur ons ryk kulinêre erfenis, soos brood, smere, slaaie en vleis. Voorgeregte kom met staatmakers uit Ouma se spens: gepekelde of ingelegde vrugte en groente, chakalaka of blatjang, kaiings of kluitjies. ’n Gedeelde voorgereg en hoofmaaltyd kos R335 per persoon (nageregte kan as ’n ekstra gang bestel word). Of kies ’n Wynland-kaasbord of seisoenale Plaasbord teen R150 per persoon, wat ’n glas wyn insluit. Hulle is van Dinsdag tot Sondag oop vir middagete; sien meer by la-motte.com.\nMeer oor: tuis november 2019| kombuis| nuut


PressReader - Beeld: 2017-04-21 - Stappe kan kom oor JZ nie Ficawet bekragtig\nStappe kan kom oor JZ nie Ficawet bekragtig\n- Llewellyn Prince\nPres. Jacob Zuma het tot 5 Mei om nóg ’n konstitusionele hofaanslag teen hom te voorkom.\nDié keer gaan dit oor die Wysigingswetsontwerp op die Finansiële Intelligensiesentrum (Fica), wat hy ses weke nadat die parlement dit na hom terugverwys het om te bekragtig steeds nie onderteken het nie.\nDie jongste hofdreigement kom nadat die raad vir die bevordering van die Suid-Afrikaanse Grondwet (Casac) Woensdag ’n brief per e-pos aan Zuma gestuur het waarin hy versoek word om die Fica-wetsontwerp onmiddellik te onderteken om ’n hofgeding te voorkom.\nLawson Naidoo, uitvoerende sekretaris van Casac, sê dié grondwetwaghond het teen gistermiddag nog geen terugvoering van Zuma se kantoor oor die betrokke brief ontvang nie.\n“Ons het hom tien dae gegee, wat op 5 Mei verstryk.”\nVolgens Naidoo het Zuma ingevolge die Grondwet ’n plig om óf ’n wetsontwerp as wet te onderteken óf om dit na die konstitusionele hof te verwys om die grondwetlikheid daarvan te bepaal.\nDie Grondwet bepaal ook, volgens Naidoo, dat Zuma as president al sy grondwetlike verpligtinge nougeset en sonder vertraging moet nakom.\n“Die wetsontwerp is nou al ses weke by die president en hy moet net na een deel daarvan kyk, wat die hoofrede is waarom hy dit in November verlede jaar na die Nasionale Vergadering terugverwys het.\n“Ons neem daarom aan dat (Zuma) tevrede was met die res van die Pres. Jacob Zuma\nVolgens Naidoo is dit uiters belangrik dat die wetsontwerp so spoedig moontlik bekragtig word omdat dit die land se kapasiteit sal versterk om korrupsie, en veral geldwassery, en die finansiering van terrorisme te kan beveg.\n“Die wetsontwerp sal Suid-Afrika ook in pas bring met internasionale standaarde om finansiële misdade te bekamp,” sê Naidoo.\nDie wetsontwerp sal banke onder meer ook verplig om die geldsake van vooraanstaande politici, hul familielede en kennisse te fynkam.\nDr. Bongani Ngqulunga, Zuma se woordvoerder, het nie gister op navrae oor Casac se brief gereageer nie.\nDie parlement het die Fica-wetsontwerp op 1 Maart vanjaar na Zuma terugverwys nadat alle politieke partye dit met geringe wysigings in die Nasionale Vergadering aanvaar het. Dít nadat van die land se topadvokate ook aan die parlement gesê het dat daar niks ongrondwetliks aan die wetsontwerp is nie.


JY LEES NOU Ry rof deur Suid-Mosambiek\nOmseil die verkeersbeamptes en vakansieverkeer in Mosambiek deur kuslangs van Maputo tot by Xai-Xai te ry – en mik dan noord tot by Pafuri vir ’n heerlike vakansie in die Krugerwildtuin.\nHierdie roete van vyf dae begin in die Mosambiekse hoofstad, Maputo.\nDie eerste skof is 70 km lank en behoort jou sowat 3 uur te neem. Dit gee jou die geleentheid om ’n bietjie tyd in die stad deur te bring vóór jy bande moet afblaas om die 4x4-gedeelte te takel.\nBesienswaardighede soos Maputo se ou fort (Fortaleza da Nossa Senhora de Conceicao) aan die onderpunt van Samora Machel-rylaan is interessant, asook die ou stasiegebou langs die Werkersplein (Praça dos Trabalhadores) met sy enorme beeld van ’n vrou om die Eerste Wêreldoorlog te gedenk.\nAs jy nie een is vir kuns en kultuur nie, kan jy eerder die seekosmark (Marcado de Peixe) in Marginal-rylaan besoek. Los jou voertuig oorkant die pad in die Parque Marginal-restaurant se parkeerplek (S25.93369 E32.62900) waar ’n sekerheidswag ’n ogie sal hou.\nDraf oor die straat en kies jou eie vars vis en ooskuskreef vir vanaand se braai.\nRond jou dag in Maputo af met ’n drankie en diepgebraaide garnale in die Parque Marginal se opelugrestaurant vóór jy noord mik... 4x4-wêreld toe!\nEers ry jy met Marginal-rylaan, ’n goeie teerpad, 24 km noord tot waar jy by die EN1-deurpad aansluit. Die eerste dorp wat jy aantref, skaars 1 km nadat jy op die EN1 geklim het, is Marracuene – trek hier af.\nAs jy nie in Maputo al volgemaak het nie, kan jy hier brandstof kry – die volgende vulstasie is 100 km hiervandaan in die gewilde vakansiedorp Praia do Bilene.\nDié hotel het ’n tragiese geskiedenis waarvan die besonderhede ietwat duister is.\nRy dieper in Marracuene in, ooswaarts in die rigting van die Komatirivier, tot jy by ’n treinspoor kom. Volg die spoor noordwaarts en steek hom dan aan die buitewyke van die dorp (S25.73438 E32.67718) oor.\nNou neem jy ’n brug óór die Komatirivier en volg ’n goeie grondpad vir 5 km oor ’n moeras tot jy by ’n vurk kom aan die buiterand van die Macaneta-gemeenskap. Draai hier links (S25.73949 E32.72907) en volg ’n sandpad noordwaarts.\nOor die volgende 6 km sien jy die Komatirivier se moerasvlakte aan jou linkerkant en Macaneta se bestaansboerderye regs. Waar die moeras teenaan ’n bosgebied eindig, is ’n afdraai na regs wat na die El Paso Ranch lei.\nDié cowboydorpie is ’n aardigheid hier teen die tropiese kus en lyk soos ’n filmstel van ’n Clint Eastwood-fliek. Daar is perdekampe, ’n poskantoor en ystersmid – en natuurlik ’n kroeg met swaaideure, wawielkandelare en balkonne waarop vroue in buustelyfies vir jou oogknip (toemaar, oor laasgenoemde terg ons net).\nBy El Paso kan jy perdry op die strand en konserte deur musikante soos Ghapi en A Touch of Class bywoon – vind vooraf uit wie wanneer optree. Hier is egter nie slaapplek by El Paso nie, en as jy graag aan dié aktiwiteite wil deelneem, moet jy by die nabye Jays Beach Lodge of die Tan ’n Biki-strandoord oornag.\nOns stel egter voor jy bly net ’n uur of twee vir ’n koeldrank en lyfnatmaak in die swembad vóór jy verder noord aanstryk. Daar is sprake van ’n enorme gholflandgoed wat deur Ernie Els en ander bekende gholfspelers hier ontwikkel gaan word, maar die planne vorder teen ’n slakkepas en dit gaan dalk selfs nooit gebeur nie.\nDie tweespoorpaadjie is erg sanderig en kronkel herhaaldelik teen 20 m hoë duine uit – jy gaan moontlik op ’n plaaslike inwoner se bakkie afkom wat vasgeval het. En jy sal hom moet uitsleep, want daar is min plek om verby te steek.\nowat 24 km ná El Paso kom jy op ’n groot trekkerband by ’n T-aansluiting af: Draai hier regs na jou kampplek vir die aand: die Machubo-strandoord. Hier is ’n lekker boskamp met braaigeriewe en jy kan paõ koop by die oord se eienaars – dit is ’n tradisionele Portugese broodrolletjie, en die soort wat jy hiér koop, bevat kassawe-wortel en knoffel. Dit smaak vorentoe.\nDie volgende oggend kan jy rustig kamp afslaan vóór jy verder noord reis. Daar lê vandag slegs 60 km vir jou voor, maar dit gaan minstens 4 uur neem.\nBy die groot trekkerband waar jy gister afgedraai het na die Machubo-strandoord, draai jy nou regs. Links van die pad is Illovo se uitgestrekte suikerrietlande en regs beboste duineveld.\nWanneer die suikerrietlande ’n ent verder ophou, ry jy met ’n smal stegie deur ’n andersins ondeurdringbare bos. Hier en daar sien jy ruïnes wat deur die oerwoud verswelg word. Van die geboue is in die tyd van die ou Portugese bewind opgerig, maar hulle is in 1977 ontruim toe ’n burgeroorlog tussen Renamo en Frelimo uitgebreek het, en sedertdien maak niemand daarvan gebruik nie.\nDie pad bars skielik deur die ruigtes en jy ry nou oor ’n wye grasvlakte. Dit is opvallend dat hier geen beeste wei nie – blykbaar is al die beeste gedurende die oorlog deur die strydende vegters opgeëet.\nNá die burgeroorlog het ’n paar boere wéér beeste aangekoop, maar ’n pes het onder hulle uitgebreek wat feitlik almal laat vrek het.\nBestaansboere hou deesdae eerder boerbokke en hoenders aan.\nSowat 15 km noordoos van Machubo sal jy op die eerste van ’n reeks mere afkom. Vissermanne stoot hulle mokoro’s met lang pale oor die mere op soek na ’n vangs.\nDie tweespoorpad loop teenaan die mere verby en plek-plek moet jy deur die water ry. In die droër maande is die water nooit hoër as jou knieë nie, maar in die reënseisoen is die pad heeltemal onder die water en dit gaan moeilik tot onmoontlik wees om deur te ry.\nDan sal jy moet omdraai en óf deur die binneland ry met die EN1-deurpad óf die eienaar van Machubo-strandoord, Bertie Stander, vra om jou strandlangs te neem tot op Praia do Bilene. Jy mag nie sonder ’n permit op die strand ry nie en daarom sal jy in Bertie se spoor moet volg aangesien hy wel toestemming het.\nAan die einde van die mere is nog ’n grasvlakte en nog digte bosse. Namate jy nader aan Bilene kom, begin jy weer bestaansboerderye teëkom wat kassawe-wortels en kool aanplant.\nDaar is ’n smal bruggie (S25.31594 E33.17460) wat uit boomstompe gebou is; jou bosbakkie se wiele gaan net-net op die stompe pas en dis raadsaam om ’n reismaat vooruit te stuur om te wys hoe na jy is aan afval.\nKort ná die bruggie sal jy by die Uembjemeer en Praia do Bilene uitkom. Soos jy Bilene binnery, word jy oorval deur mans wat sakke vol kasjoeneute smous. ’n Goeie riglyn is om ’n derde van die openingsaanbod te betaal, maar selfs al word jy ’n gat in die kop gepraat om die volle bedrag te betaal, sal dit steeds goedkoper wees as in Suid-Afrika.\nHier is ’n ooraanbod oorde met kampplekke en chalets, en jy sal nie sukkel om blyplek te kry nie. Twee oorde met lekker kampplek is Complexo Palmeiras in die middedorp en Boa Vista, 10 km verder noord van die dorp.\nVat dit kalm op die derde skof van die roete. Vandag se skof is 90 km lank, maar die pad is betreklik mak vergeleke met die vorige twee dae en jy behoort binne minder as 5 uur daarmee af te reken.\nIgnoreer die R408-streekpad noord uit Bilene en volg eerder ’n grondpad kuslangs uit die dorp in die rigting van Coconutbaai, waar die Boa Vista-oord geleë is.\nTrek af by die Coconut-strandkroeg (S25.24836 E33.33951) en bestel eg Mosambiekse peri-peri-hoender. Dit neem ’n ewigheid voor jou bestelling by jou uitkom, maar dit smaak hemels en is beslis die wag werd.\nTerwyl jy tande tel, sal die Mosambiekse personeel 2M-biere aandra en jou vergas op gebroke Afrikaanse kwinkslae wat hulle by ander Afrikaanssprekendes geleer het. Met ons besoek het die personeel ook pas ’n Jack Parow-CD in die hande gekry. Hulle was vreeslik ingenome met dié kletsrymer en het sy liedjies vol vloekwoorde kliphard deur die kroeg se luidsprekers uitgesaai... totdat ’n gesin met jong kinders hulle gevra het of hulle nie eerder Elandré of Bobby van Jaarsveld het nie...\nMosambiek se mense is vriendelik en hulle hou van helderkleurige kleredrag. Die land se gunstelingbier is 2M (dosh-em) en jy sal een van hierdie skuimkoppe in enige nedersetting kan koop.\nWees verantwoordelik met die bier, want jy’t nog 80 km om te ry waarvan ’n deel die EN1-snelweg is wat streng gepolisieer word.\nWanneer jy laatmiddag by Praia do Xai-Xai aankom, het jy weer eens ’n verskeidenheid oorde om van te kies – soos die Montego-oord wat beskutte staanplekke bied.\nDie paõ wat in Praia do Xai-Xai gebak word, is heel gaaf, maar nie naastenby so lekker as dié van Maragra se bakkery naby die Machubo-strandoord nie.\nHier is wel vrugtestalletjies langs die pad wat kleinerige mango’s verkoop – maar hulle is besonder soet en verspotgoedkoop.\nVanoggend moet jy vroeg uit die vere kom, want jy’t ’n lang pad wat vir jou voorlê – amper 300 km, waarvan ’n deel rampsalig is.\nVan Xai-Xai se oordgemeenskap af volg jy die kus verder noordoos tot by die ruïne van die Chongoene-hotel. Dié hotel het ’n tragiese geskiedenis waarvan die besonderhede ietwat duister is.\nDie verhaal wat algemeen as die waarheid aanvaar word, is soos volg: Met die onafhanklikwording van Mosambiek op 25 Junie 1964 is landwyd aangekondig dat Portugese burgers 24 uur het om die land met niks meer nie as 20 kg bagasie te verlaat – die sogenaamde 24/20-uitvaardiging.\n’n Groepie Portugese toeriste wat by die Chongoene-hotel vakansie gehou het, het die bevel verontagsaam en is in die hotel se binnehof deur Frelimo-soldate tereggestel.\nDaar is ook ’n aangrypende weergawe van ’n gesin wie se gehuurde motor onklaar geraak het en hulle nie betyds kon vlug nie. Én daar is ’n weergawe wat aanvoer dat ’n groep lakse Portugese die bevel afgelag en partytjie gehou het totdat soldate hulle hier betrap het.\nHoe ook al, die hotel is nooit weer daarna bewoon nie en het dekades lank leeg gestaan. Destydse hotelpersoneel wat die burgeroorlog oorleef het, het later die hotel probeer bewaar deur die deure te grendel en onkruid uit te trek, en die gebou was tot betreklik onlangs in ’n gangbare toestand.\nMet die aanbreek van die millenium was daar selfs planne om die hotel te restoureer en te heropen. Ongelukkig het ’n groep besope Suid-Afrikaners een naweek al die vensters met klippe bestook. Gure weer het toegang tot die ongeskonde leefgedeeltes gekry en die hotel is vandag onherstelbaar beskadig.\nDie sandpad wat teenaan die Chongoene-hotel verby loop, is deur sandstropers met laaigrawe uitgedelg en jy moet vetgee om hier deur te kom, veral as jy ’n boswa sleep.\nAs jy hier vasval, sal jy jou wa moet afhaak en hom met ’n wenas herwin, óf by een van die nabye oorde aanklop om hulp. Dit het inderdaad met ons gebeur, en Moné Wauts, bestuurder van die Montego-oord skaars 4 km hiervandaan, het ons te hulp gesnel.\nMet haar Land Rover Discovery wat met ’n dik skeepstou aan ons Isuzu D-Max vasgemaak is, kon ons saam die boswoonwa uitsleep.\nAnderkant die sandgat word die grond hard, en dan sal jy vir die res van die roete nie weer met sulke diep sand hoef te sukkel nie. Die harde grondpad loop nou direk noord tot by die EN1-deurpad.\nJy ry egter slegs 1,6 km op die snelweg tot jy links draai (S25.01967 E33.79639) in die rigting van Chibuto waar jy kan bande pomp. Dis ’n breë, seepgladde teerpad wat jou oor grasveld en met ’n ellelange brug oor die Limpoporivier neem tot op Chokwé.\nHierdie bedrywige dorp het vulstasies, winkels en banke waar jy kontant kan trek. Ry verder noord met die R208-streekpad tot op die dorpie Manjangue. Hier kan jy kies of jy links wil afdraai en vanaand by die Massingirdam wil kamp (en dan die volgende dag oor die Giriyondo-grenspos die Krugerwildtuin wil binnery) en of jy die R208 verder noord gaan volg.\nOns het verder noord gereis. Hier is ’n verkeersirkel wat óm die wrak van ’n Russiese helikopter gebou is. Ná die wrak ry jy met ’n damwal weer oor die Limpopo en mik verder noord.\nDie R208-streekpad is vir die volgende 37 km heel gaaf, maar dan raak hy skielik grondpad (S24.10964 E32.77145). ’n Paar meter verder raak dit dan weer teer en uiteindelik ’n mengsel van albei.\nDit is ’n afgesonderde kampplek wat nie van die pad af sigbaar is nie en boonop ver van enige nedersetting is.\nDie pad is in ’n onsettende slegte toestand en jou voertuig dreig om uitmekaar te skud. As jy enigsins omgee vir jou ryding, sal jy nie vinniger as 40 km/h ry nie – dit is die gemiddelde spoed wat vragmotors wat hierlangs houtskool vervoer, ook handhaaf.\nHier is nie oorde of gastehuise op hierdie been nie en jy gaan vanaand langs die pad moet slaap.\nMosambiek se laaste landmyn is in September 2015 vernietig en die land daarna amptelik landmynvry verklaar. Ondanks dié gerusstelling bly dit sorgwekkend om die hoofpad te verlaat en die bosse in te ry om ’n beskutte kampplek te soek. Maar troos jou: Daar is verskeie nie-amptelike kampplekke waar reisigers soos jy oor die jare heen gekamp het sonder om opgeblaas te word.\nDie eerste een is 68 km van Manjangue af en heet die Maventane-boskamp (S23.97869 E32.58129). Dit is sowat 600 m van die Limpoporivier se oewer af en ’n hele ent weg van die naaste nedersetting.\nDie volgende kampplek is die Mabalane-boskamp (S23.72041 E32.61146), sowat 90 km noord van Manjanque. Dis slegs 400 m van die hoofpad af en ’n mens voel effens ontbloot hier, maar jy behoort nie deur iemand gehinder te word nie.\nOns het laatmiddag by ’n gesin op ’n donkiekar stilgehou om te hoor of daar iewers hier naby slaapplek is. Ons kon mekaar uiteraard nie verstaan nie, maar met gebaretaal het die gesin se oudste seun gesnap wat ons wou weet en voor ons voertuig deur die bosse uitgedraf tot op ’n droë pan (S23.46004 E32.56189).\nHy het beduie ons kan hier afsaal, en te oordeel na ’n paar leë bierbottels en tekens van vuurmaak was ons duidelik nie die eerste mense wat hier sou kamp nie. Dit is ’n afgesonderde kampplek wat nie van die pad af sigbaar is nie en boonop ver van enige nedersetting is.\n’n Skaars saalbekooievaar het teen skemer kom inloer, maar andersins het g’n haan gekraai nie. Die volgende oggend kan jy rustig ontbyt eet, want dit is net 200 km tot by die Pafuri-grenspos en die pad is nie sleg nie.\nDaar is wel een hindernis waaroor jy jou moet bekommer: Die rivierkruising deur die Limpoporivier by Mapai.\nBaie naby aan die plek waar ons gekamp het, raak die aaklige pad aansienlik beter (S23.25352 E32.52440) en jy kan nou verlore tyd inhaal, maar hou by die land se spoedgrens.\n’n Paar meter voor jy die dorp Mapai binnery, is daar ’n afdraai by ’n vulstasie na links (S22.74987 E32.07049). Dié sanderige R423-streekpad loop 16 km weswaarts tot op die oewer van die Limpopo. Dit is raadsaam om nie in die reënseisoen hier deur die vloed te waad nie; gebruik dan eerder die pont om die oorkantste wal te haal. Dit gaan jou sowat R500 per voertuig uit die sak jaag, maar eerder bang Jan as dooie Jan.\nBygesê, heelparty dapper mense het al gewaag om deur die Limpoporivier se vloedwater te ry én daarin geslaag. Met ons besoek in Junie was die rivier bloot ’n 2 m breë stroompie wat geen gevaar ingehou het nie. Ons moes egter steeds tolgeld van R100 betaal.\nAnderkant die tolhek is jy in die Limpopo- nasionale park. Skaars 2 km later sluit jy by die R423-streekpad deur die park aan. Na links is die Shingwedzi-ekoroete, maar jy mag hom slegs met ’n toergroep ry.\nNa regs is ’n goeie grondpad wat jou by die Krugerwildtuin se Pafurihek uitbring. Hierdie roete is besaai met piepklein nedersettings, en as jy beplan om binne die park op die oewer te kamp sal ons jou afraai, want daar is té veel nuuskieriges wat geselsies wil aankoop en kinders wat om lekkergoed bedel.\nBoonop veroorsaak die groot klomp mense wat langs die R423 woon, dat jy geen wild gaan sien nie. Hou verby en waardeer eerder die kremetartbome wat soos (groot) bossies langs die pad groei.\nSowat 90 km (en twee uur) nadat jy die Limpoporivier oorgesteek het, kom jy uiteindelik by die Pafurihek aan. Anders as met die bedrywige Lebombo-grenspos by Komatipoort is dit ’n plesier om by Pafuri oor die grens te gaan.\nHier is geen smouse of sogenaamde “runners” nie en die doeanebeamptes is behulpsaam en vriendelik. Dit behoort vroegmiddag te wees as jy hier deur die grens ry.\nWENK. Jy betaal ’n heffing om deur die Limpoporivier te ry: R100 of 300MT. Laasgenoemde bedrag is gelykstaande aan R63; betaal dus eerder met die plaaslike geldeenheid.\nSanparke vereis nie dat jy in die Krugerwildtuin oorbly as jy enige van sy Mosambiekse grense wil gebruik nie. As jy egter laatmiddag by ’n hek aan die Suid-Afrikaanse kant van die park inry en voor sononder deur die Mosambiekse grens wil ry, gaan Sanparke wel vra dat jy eerder in die wildtuin slaap – dit is omdat hulle wil keer dat mense deur die park jaag om betyds by ’n grenspos aan te kom.\nHierdie vereiste het daartoe gelei dat motoriste verkeerdelik glo dat hulle in die park móét slaap as hulle na Mosambiek reis. Dit staan jou uiteraard vry om wel jou tentpenne by enige van die park se noordelike kampplekke in te kap.\nAs jy om die een of ander rede eerder hunker na selfoonontvangs en groot winkels, is daar oorgenoeg tyd om Tshipise of selfs Louis Trichardt vóór skemer te haal.\nOns hoop jy’t onthou om ’n sakkie kasjoeneute opsy te sit vir jou mense by die huis.\nKan ek die roete op my eie ry? Ja, beslis.\nHoe lank? Die roete duur 5 dae, maar ons stel voor jy rek dit uit tot minstens 14 sodat jy langer langs die see kan uitspan.\nWaarmee moet ek ry? Jy móét ’n volwaardige viertrekryding met laestrekratte en ’n ewenaarslot bring. Jy gaan die laestrekratte en ewenaarslot waarskynlik nooit gebruik nie, maar as jy vasval, gaan jy lang trane huil.\nHoeveel brandstof het ek nodig? Jy gaan nooit verder as 230 km van een vulstasie na die volgende hoef te ry nie (Chokwé na Mapai). Die afstande tussen vulstasies is dus kort genoeg dat jou trokkie se standaardtenk voldoende is.\nWatter toerusting moet ek pak? Bring ’n banddrukmeter, kompressor en bandherstelstel. Daar is werktuigkundiges en basiese onderdele op die meeste groot dorpe, maar die mense gaan dalk nie Engels kan praat nie.\nMag ek sleep? Ja, maar onthou dat die sand plek-plek vreeslik los en diep is, soos by die Chongoene-hotel by Xai-Xai – en moet eerder nie ’n padwa na Mapai sleep nie, want die slegte pad gaan hom breek.\nEl Paso, Macaneta: 00 258 84 430 8710 (Messenger en WhatsApp); elpasomoz@gmail.com\nJays Beach Lodge, Macaneta: 00 258 84 863 0714; reservations@jaysbeachlodge.com; jaysbeachlodge.com\nTan ’n Biki-oord, Macaneta: 082 852 8389; tanbiki@tanbiki.co.za; tanbiki.co.za\nMachubo-oord, Manica: 00 258 86 937 9037 (SMS); stander.bertie@gmail.com\nComplexo Palmeiras, Praia do Bilene: 00 25 82 825 9019; palmeirasbilene@gmail.com; complexopalmeiras.blogspot.com\nBoa Vista-oord, Praia do Bilene: 082 311 3518; info@boavista.co.za; boavista.co.za\nMontego-oord, Praia do Xai-Xai: 00 25 84 207 1650; bookings@montegoresort.co.za; montegomoz.co.za\nSuid-Afrikaanse hoë kommissaris, Maputo: 00 258 21 24 3000\nMeer oor: 4x4-bestemming| mosambiek| weg ry sleep november 2019\nMosambiek se agterveld\nDie vriendelike warm suide\nZona Braza Beach & Lodge – gerief teen bekostigbare pryse


Sharks draf Kings kaf | Maroela Media\nSharks draf Kings kaf\nDie Sharks het Saterdagaand die Southern Kings in beide spanne se laaste Super15-kragmeting van 2013 met 58-13 in Durban verneder. Die halftydtelling was 26-13.\nDie Sharks het altesame nege drieë, drie in die eerste helfte en ses in die tweede helfte, ingeryg in ‘n eensydige skouspel. Die Kings het ten minste twee drieë deur middel van George Whitehead en Mpho Mbiyozo gedruk en Whitehead het ‘n strafdoel oorgeklits, maar kon geen punte in die tweede helfte aanteken nie. Whitehead het die wedstryd se eerste drie gedruk, maar die Sharks se Marcell Coetzee het kort daarna voldoende momentum gehad om hom oor te stuur vir sy span se eerste drie. Die verwoestende Sharks-pak het daarna die Kings met ‘n dryfmaalbeweging verniel sodat die Springbok Bismarck du Plessis die tweede een kon druk. Odwa Ndungane het die Durbaniete se derde een aangeteken toe hy die bal vorentoe geskop het en danksy Kings-mistastings agter die doellyn die bal kon druk.\nDie tweede helfte was dit eenrigtingverkeer met Riaan Viljoen wat sy ore plat getrek en met sy momentum oor die doellyn geskuur het vir drie nommer vier. Tenday Mtawarira, wat weer besig is om sy Bok-vorm te herwin, het daarna sy brute krag gebruik om van agter ’n losskrum weg te breek en agter die doellyn te kuier. Louis Ludik het later met ‘n fop-aangee en hope momentum nommer ses ingeryg waarna die Sharks-kaptein, Keegan Daniel, die bal agter ’n skrum opgetel en Shaun Venter geklop het op pad doellyn toe vir nommer sewe. Fred Zeilinga het nommer agt gedruk toe hy ’n netjiese kort aangee deur Mtawarira gevang en sowat helfte van die veld haastig deurkruis het na die doellyn. Meyer Bosman, wat ’n gemiddelde dag met die skopskoen beleef het, het die laaste drie gedruk toe Lwazi Mvovo die Kings-verdedigers laat bontstaan het en toe vir Bosman gegee het om af te rond.\nNederlaag dalk bedekte seën vir Bulls\nWP is Cravenweek-kampioene\nSlegs die promosie -relegasie wedstryd sal bepaal of die Kings in die Super15 hoort al dan nie..Beslis nie vandag se wedstryd nie.Dit is mos algemene kennis dat die Kings 12 veranderinge aangebring het en met sy B span gespeel het teenoor die Sharks span vol Springbokke met emosionele afskeidsgeskenke vir afrigters en spelers wat weggaan.Sou jy die Kings se vertoning van verlede week meet teenoor die Bulls wat bo-aan die Suid-Afrikaanse konferensie is se vertoning vandag teen die Stormers het die Kings baie beter gevaar as die Bulls teen die Stormers.\nAlles is relatief van wedstryd tot wedstryd.


William Shakespeare: laaste jare van sy lewe en die dood\nShakespeare se dood\nFeite oor Shakespeare se dood\nWilliam Shakespeare is dood op 23 April 1616, sy 52ste verjaardag ( Shakespeare is op 23 April 1564 gebore ). In werklikheid is die presiese datum nie bekend as slegs 'n rekord van sy begrafnis wat twee dae later oorleef het nie.\nToe Shakespeare omstreeks 1610 uit Londen afgetree het, het hy die afgelope paar jaar van sy lewe in New Place - Stratford-upon-Avon se grootste huis wat hy in 1597 gekoop het, uitgegee. Daar word geglo dat Shakespeare se dood in hierdie huis plaasgevind het en sou bygewoon word deur sy skoonseun, dr John Hall, die dorpsgeneesheer.\nNuwe plek staan nie meer nie, maar die werf van die huis is bewaar deur die Shakespeare Birthplace Trust en is oop vir besoekers.\nDie oorsaak van Shakespeare se dood\nDie oorsaak van die dood is nie bekend nie, maar sommige geleerdes glo dat hy meer as 'n maand siek was voordat hy gesterf het. Op 25 Maart 1616 het Shakespeare sy gedikteerde testament onderteken met 'n "wankelrige" handtekening, bewys van sy swakheid op daardie tydstip. Ook in die vroeë sewentiende eeu was dit gebruikelik om jou wil op jou sterfbed op te stel. Shakespeare moes dus bewus gewees het dat sy lewe tot 'n einde gekom het.\nIn 1661, baie jare na sy dood, het die predikant van Stratford-upon-Avon opgemerk in sy dagboek: "Shakespeare, Drayton, en Ben Jonson het 'n vrolike vergadering gehad en dit lyk te hard gedrink; want Shakespeare het gesterf van 'n koors wat daar gekontrakteer is. "Met Stratford-upon-Avon se reputasie vir skandalige verhale en gerugte in die sewentiende eeu, is dit moeilik om hierdie storie te verifieer - selfs al is dit deur 'n predikant geskryf.\nByvoorbeeld, daar was ander waarnemings oor Shakespeare se karakter wat dit oënskynlik weerspreek: Richard Davies, akteur van Lichfield, het berig: "Hy het 'n papis gesterf."\nShakespeare se begrafnis\nDie Stratford Parish Register registreer Shakespeare se begrafnis op 25 April 1616. As 'n plaaslike gentleman is hy begrawe in die Heilige Drie-eenheidskerk onder 'n klipplaat wat met sy grafskrif gegraveer is:\nGoeie vriend, ter wille van Jesus, bly\nOm die stof wat hier ingesluit is, te grawe.\nGeseënd is die man wat hierdie klippe spaar,\nEn vervloek wees hy wat my gebeente beweeg.\nTot vandag toe bly die Heilige Drie-eenheidskerk 'n belangrike plek van belang vir Shakespeare-entoesiaste, aangesien dit die begin en einde van die Bard se lewe is. Shakespeare is albei gedoop en by die kerk begrawe.\nWas Shakespeare 'n Sakeman?\nVergelyk die werk van Edward de Vere en William Shakespeare\nShakespeare-beledigings van A tot Z\nAnne Hathaway - William Shakespeare se vrou\nEenvoudige toevallige steekproefneming\nTop Gesonde Huiswerk Gewoontes\nPortia - Shakespeare se 'The Merchant of Venice'\nDefinisie van Engel Curve\nBiografie van Stan Lee\nVerskillende tipes fietspedaal tot die klop van hul eie drum\nUitgeput Terug na\nEngel Gebede: Bid na Aartsengel Zadkiel\nBurgerregtebeweging Tydlyn Vanaf 1951 tot 1959\nLeer die verskille tussen 'Sein' en 'Haben' in Duits\nTetrahedrale Definisie - Chemie Woordelys\nDiffusie Definisie in Chemie\nLeer hoe om die Spaanse konjunktie 'Ni' korrek te gebruik\nIs John Kerry Joodse of Katolieke?\nSpyker "Die mees tegniese demo spring in skydiving"\nRomantiese Musiek Komponiste\nTop 10 "Catfight" -flieks: Beste Vroulike Gevegte in Film\nWat is Tiger Woods se etnisiteit? Hy sê dit is 'Cablinasian'\nPGA Tour Wyndham-kampioenskap\nBybelvers op hoop vir Christelike tieners\nKleur jou lewe\nBeskerm jou Ping-Pong Paddle - kyk na jou tafeltennis racket\nOn Virtue and Happiness, deur John Stuart Mill\nWens Oorlog Veterane 'n Gelukkige Veterane Dag


Bo: Drie manuele Norman- en Beard-orrel by Our Lady's\nOns het 'n sterk musikale tradisie, en elke Sondag word daar in beide Our Lady's en St. Daar is geen formele koor in die gemeente nie, want ons moedig almal aan om uit te sing tydens die mis. Cantors lei die sang van die Kyrie, Gloria en Gospel Acclamation, sowel as die Responsor Psalm.\nOns hou 'n paar keer per jaar spesiale 'Sing for the Lord'-musiekoggende op 'n Saterdag by Our Lady, waar ons nuwe massa-instellings en gesange leer en Taizé en ander chants oefen. Hierdie byeenkomste is ook handig as ons voorberei op spesiale Liturgiese geleenthede, byvoorbeeld Kersfees en Paasfees, waar musiek so 'n belangrike rol speel.\nSing of bespeel jy 'n instrument ?\nAs alternatief vir tradisionele orrel-geleide musiek word die massa by Our Lady elke paar weke en op party feesdae deur ons instrumentale groep gelei. Die groep is meer as twee jaar gelede gestig en het van krag tot krag gegaan. Dit bevat nou kitare, klawerbord, baskitaar, fluite, viole en sangers.\nAs u belangstel om by die musiekgroep aan te sluit, kontak gerus via die Kontakbladsy .\nVolgende Livestream instrumentale mis:\nOm na enkele opnames van onlangse regstreekse massas te luister, klik op die pyle hieronder:\nMUSIEK TYDENS COVID 19\nGedurende die sluitingsfase van die Covid 19-pandemie moes alle aanbidding gekanselleer word om almal veilig te hou. Gelukkig het die gemeentespan dit reggekry om vooraf die tegnologie vir lewende strome op te stel, sodat Fr Paul opgeneem kon word deur Mass via Facebook en die webwerf. Die gemeentelede en geestelikes het spoedig begin bydra tot hierdie alternatiewe weergawe van die mis deur hul eie vooraf opgeneemde voorlesings, gesange, lofliedere en gebede by te voeg. Die resultaat was 'n fantastiese alternatief om persoonlik tydens hierdie moeilike tyd saam te kom aanbid.\n'N Deel van die uitdaging om die musiekbediening lewendig te maak, was om maniere te vind om gesange op te neem en 'n' groep 'te skep sonder om die huis te verlaat of saam met ander te vergader wat destyds nie toegelaat is nie. Die opnames wat u hierheen kan luister, is dus saamgestel deur Marie in haar tuiskantoor op 'n multi-track toepassing, met behulp van verskillende instrumente, waaronder 'n klawerbord, kitaar, blokfluit en perkussie. Daarna het sy sang bygevoeg en die opnames aan Jan deurgegee om haar sang en harmonieë in haar tuisateljee by te voeg! Nogal 'n tydrowende proses, maar baie lonend en wonderlik om 'n permanente rekord te hou van ons tyd in afsluiting om te hou en te geniet.\nOns hoop dat u van die musiek hou en ons kan nie wag om weer as 'n groep bymekaar te kom en weer lewendige musiek in die kerk te maak nie!\nBo: Die instrumentale groep wat op Pinkstersondag in aksie is\nDit is goed om die Here en maak musiek loof in Sy naam - Psalm 92 v1


God se seëninge val soos Sy reën, op beide bose en goeie mense. Die groot seëninge van gesondheid, genialiteit en voorspoed, kom alles vanuit Sy oorvloedige genade, en nie weens die toestand van die ontvangers se karakter nie. Byvoorbeeld, as gesondheid 'n teken was dat 'n mens se saak met God reg is, sal ons verward wees oor wat 'n goeie karakter is, want baie slegte mense geniet goeie gesondheid.\nDaar is 'n verskil tussen omgewing en omstandighede. Elke mens het sy eie omgewing; dit is daardie deel van sy omstandighede wat sy ingesteldheid pas. Ons maak elkeen ons eie omgewing, want ons persoonlikhede doen dit vir ons. Geluk beteken dus dat ons net daardie dinge uit ons omstandighede kies wat ons gelukkig sal hou. Dit is die groot basis van valse Christendom. Nêrens praat die Bybel van 'n "gelukkige" Christen nie; dit praat wel oorvloediglik van vreugde. Geluk hang van dinge af wat gebeur. Vreugde word nooit deur eksterne omstandighede geraak nie.\nOordenkingsvrae: Hoe beïnvloed teëspoed my vreugde? Meet ek God se liefde vir my aan Sy seëninge wat hy aan my gee?\nAanhalings uit: "God’s Workmanship" en "The Shadow of an Agony", © Discovery House Uitgewers


Linda – Bedrieg deur ‘n godsdienstige lewe – EGK Maranata\nHome » Getuienisse » Linda – Bedrieg deur ‘n godsdienstige lewe\nJesus sê in Joh 14:6 “ Ek is die weg en die waarheid en die lewe; niemand kom tot die Vader behalwe deur My nie.” In die wêreld van godsdiens is dit ‘n baie nougesette verklaring. Jesus het gesê dat daar net een weg na die Vader toe is, en een weg tot saligheid en dit is deur Hom. Hoe eenvoudig die verklaring mag klink het dit baie jare van godsdiens geneem voor die waarheid daarvan tot my deurgedring het.\nEk dink ek is ‘n redelike normale mens en soos die meeste van ons het ek as kind, tiener en jongmens nie veel oor saligheid gedink nie. Daar was te veel om te doen en ondervind. Ek het in Jesus geglo en dat almal wat kerk toe gaan Christene is. Ek het probeer om af en toe Bybel te lees maar het nie veel daarvan verstaan nie. Ek het gedink die King James gebruik ‘n baie ou taal, en het die ou Bybel stories op ‘n historiese standpunt beleef maar die geestelike diepte daarvan nie verstaan nie.\nNa die geboorte van my eerste seun het ek meer ernstig oor my godsdiens geraak. Ek was gevra om Sondag skool klas te gee en het op die boeke staatgemaak wat hul my gegee het. Hulle was meestal objektief met morele filosofiese lesse. Jesus was Kersfees en Paasvees voorgehou en die res van die jaar eenkant toe geskuif. So het ek ‘n paar jaar kerk gespeel, blindelings besig om blindes te lei.\n‘n Dramatiese verandering het plaasgevind met die geboorte van my tweede seun. Ons was uitgenooi na ‘n spesiale reeks herlewings dienste by ‘n ander kerk. Ek was nog nooit by so iets nie en het my man gevra om saam te gaan. Dit was ‘n belewenis. Die predikant het die Bybel gebruik en veduidelik wat alles beteken. Hy het oor sonde gepraat en sommige van die sondes by die naam genoem. Hy het op ons tone getrap, en ons het onder diepe sonde oortuiging gekom. Die probleem was omdat ons nie verstaan het wat sonde oortuiging regtig is nie was ons omgekrap en het met mekaar gestry. Dit was glad nie ‘n goeie ervaring nie maar diep binne my het het ek geweet dat die predikant reg was en dat ons terug moet gaan. Ek het my man omgepraat om weer te gaan en het al die werkies soos grassny en goed gedoen sodat hy nie ‘n verskoning kon hê nie.\nOns het gegaan en dieselfde ding het gebeur. Die volgende dag was Sondag en ons was terug genooi na die dienste toe. So ons moes besluit of ons na ons ou kerk of na die herlewings diens toe wou gaan. Toe my man die afrit neem was ek nie seker van waarheen hy sou gaan nie maar gelukkig het hy na die nuwe kerk toe gegaan.\nOns het nie net na die diens toe gegaan nie maar ook by die kerk aangesluit. Dit was die begin van baie veranderinge in ons lewens. Ons het getuig dat ons gered is en het alles gedoen wat hulle ons vertel het om te doen, soos om ons sonde te bely, Jesus in ons harte in te nooi. Ons het ons tiendes gegee getrou kerk bygewoon en Bybel gelees. Soos meeste mense vandag, godsdienstig maar verlore! Jy sien, Satan gee nie om as jy godsdienstig raak nie, eintelik wil hy dit hê. Hoe meer betrokke jy raak hoe beter. Ons het baie betrokke geraak. My man het ‘n tuis Bybel studie kursus gedoen, sy werk bedank sodat ons albei opsigters by ons kerk se Christelike skool kon wees. Hy het later geglo dat hy geroep is om te preek. Ons het ons huis verkoop en Bybel kolledge toe getrek. Hy was prinsipaal van ‘n Christen skool en ons het albei skool gehou. Ons het ‘n kerk in ons tuisdorp begin, en ons was baie, baie besig.\nOns was uigenooi na ‘n ander reeks dienste oor herlewing. Hierdie een was ‘n duisend myl ver. Hierdie een was met die kollege geassosieer en omdat my man besig was om verder te leer het ons gegaan. Die evangelis het ‘n preek gegee getittel “Die oortuigende skynheilige”. Hy het gepraat oor alles was ons doen om onself en ander te oortuig dat ons gered is. Dit het my diep laat dink toe sê die prediker ”as jy 1% twyfel is jy 100% verlore“ Dit het my tot in my fondasie geskud en ek moes erken dat ek in my verlossing twyfel.\nEk het honderde kere gebid: “Here, ek is nie gered nie, red my nou!” maar nooit gevoel dat ek besig was om genoeg te doen nie. Ek was net nie waardig nie. Ek was vertel dat die duiwel jou maak twyfel en het dit as normaal aanvaar en het nie veel daaroor gedink nie. Ek het tog alles gedoen wat die predikant gesê het en almal het gedink ek is ‘n wonderlike Christen.\nOns het daardie naweek in ‘n sendeling se woonstel gebly en nodeloos om te sê het ek daardie aand nie veel geslaap nie. En die volgende oggend toe my man weg is om met die pastor te gaan onmoet, het ek in die kamer gebly. Ek was besig om my Bybel te lees toe lees ek Matt 7:21 wat sê “ Nie elkeen wat vir My sê:Here, Here sal ingaan in die koninkryk van die hemele nie, maar hy wat die wil van my Vader wat in die hemele is” Op daai oomblik hoor ek ‘n stil stem vra “Wat is die wil van die Vader?” Die antwoord het gekom ‘Om gered te wees”\nVir die eerste keer in my lewe het ek erken dat ek verlore was en ek was tot die dood toe bang want ek het geweet as ek dan sou sterf ek hel toe sou gaan. Verse 22 en 23 gaan aan om te sê “Baie sal in daardie dag vir My sê: Here, Here het ons nie in U Naam geprofeteer en in U Naam duiwels uitgedrywe en in U Naam baie kragte gedoen nie? En dan sal Ek aan hulle sê: Ek het julle nooit geken nie. (God sê nie hier: EK het jou eens geken en jou later uit my hand laat val nie, Hy sê: Ek het jou nooit hgeken nie) Gaan weg van My’ julle wat die ongeregtigheid werk!”\nToe my man terugkom kamer toe,was ek baie onstel. Hy wou hê ek moet met die pastor gaan praat maar ek wou nie. Ek was ‘n pastor se vrou. Dit sou baie sleg lyk. Ek sou self daarmee handel en niemand vertel nie. Ons het uitgegaan vir ete, my verstand in ‘n warboel en ek so bang ons sou in ‘n ongeluk beland en ek dood sou gaan en hel toe gaan. Hoe kon ek so baie jare blind wees en my saligheid mis?\nOns het nog een diens gehad voor ons moes vertrek. Ek het gedink as ek net deur dit kon kom sou ek OK wees. My gedagtes het teen ‘n honderd myl per uur gedraai. Terwyl ek in die diens gesit het, was die Here besig om baie skrifte in my gedagtes op te bring en vir my oop te maak. Aan die einde van die diens was ‘n uitnodieing gegee. Die pastor het my naam geroep en ek het gevoel of ek ‘n bordjie op my voorkop gehad het wat VERLORE! VERLORE! geflits het. Natuurilik het hy nie geweet van my innerlike stryd nie. Hy wou hê ek moes ‘n vroutjie wat voorentoe gegaan het om gered te word, moes help.\nVerlig dat my “donker geheim” nog veilig was het ons na die beradings kamer toe beweeg. Sy het vir my vertel dat haar naam Linda is (my naam ook) en dat sy ‘n onderwyser was ( ek was ook een). Ek het die Bybel geneem en begin om aan haar te wys dat Jesus die enigste weg is tot saligheid. Ons het deur baie skrifte gewerk en elke een wat ek gelees het het my oortuig. Toe vra sy my: “Linda twyfel jy ooit aan jou redding?” Dit was die laaste strooi. Toe sê ek “Linda, ons moet bid.” Ek het my hoof laat sak en Jesus gedank vir die redding wat Hy alreeds vir my voorsien het. Ek het besef dat Hy die prys reeds betaal het en ek dit net moet ontvang. Dit was nie die gebed wat my gered het nie maar dat ek op Jesus vertrou het. Ek het besef dat Hy self die prys vir my sonde betaal het. Ek het niks daarmee te doen gehad nie. Dit was Sy geskenk aan my. Daar was niks wat ek kon doen om dit te verdien nie. En het dit nooit verdien nie. Ek kon niks doen om dit te verdien of weer te verloor nie. Sy geskenk was ewig. Sy liefde onvoorwaardelik. Verlossing is Christus. Die pad is smal, maar dit bereik die hemel. Hy is die weg, die waarheid, en die lewe. Niemand kom tot die Vader behalwe deur Hom nie.\nVandat ek hierdie waarheid ken het dit my vrygemaak van die krag van sonde. Dit gee vir my die Vryheid om nie sonde te doen nie. Ek is nie meer vasgevang deur sonde nie. Ek sien Jesus in die Bybel van Gen tot Openbaring in die ou Bybel. Ek het nou geen problem om dit te verstaan nie want die Gees breek dit vir my oop. Ek het die vrede wat alle verstand ten bowe gaan want Hy is my vrede. My gebed vir jou is dat jy ook hierdie vrede moet ervaar. Jesus het die volle prys betaal sodat jy welkom in die hemel sal wees, deur Sy offer. Moenie deur godsdiens bedrieg word nie!\nShawn – Atëis ontmoet God →


Gedagte vir die dag: Hoe leër, hoe sagter | Maroela Media\nDie apostels het kragtige getuienis gegee oor die opstanding van die Here Jesus, en God het sy genade ryklik aan elkeen gegee. (Handelinge 4:33)\nWord jy soms moedeloos met jou eie ongeduld? Jou vinnigop-jou-perdjie-wees? Jou gou-om-ander-te-oordeel-ingesteldheid? Ek is dikwels vies-teleurgesteld in myself wanneer ek besef dat ek al wéér nie my Here se sagte hart teenoor ander uit geleef het nie. Wanneer ek dan daaroor nadink, onthou ek dat ek nie vanoggend myself aan die Gees oorgegee het nie omdat ek te haastig was om aan die werk te kom. En dan … maak ek so droog!\nGeen mens kan met ’n sagte hart leef wanneer hy vol van homself is nie. Want “self” is nooit sag teenoor ander nie. “Self” sien net myself raak, dien net my eie belange, wil net die beste vir mý hê. En hoe meer “self” daar in my is, hoe minder plek is daar vir die Gees. Hoe minder kan Hy in my werk, deur my werk, my help om regtig vir ander te werk. Daarteenoor is meer Hý altyd meer genadig. Sagter. Mooier.\nDie Woord en die Gees is by uitstek daar om ons te leer om onsself prys te gee sodat ons eintlik meer wen. Meer van sy grootheid kan word. Meer liefde kan wees. Kom ons vergeet nooit om “ek”-dolleeg en Hý-propvol te word nie.\nEk wil vandag u sagtheid aan die wêreld gaan demonstreer. U genade gaan leef. U soort vrede vir ander wéés.


Tag: koop u plek | Martech Zone\nTag: koop jou plek\nKoop u plek: 'n mobiele app vir die verbruiker\nDonderdag, Julie 24, 2014 Wednesday, July 23, 2014 Douglas Karr\nMobiele belonings, mobiele aanbiedings, mobiele koepons, e-pos ... al hierdie programme het een funksie gemeen. Dit is almal push-toepassings wat die verbruiker eindeloos neul om die promosies te gebruik wat aan hulle gestuur word. Dit is wonderlik vir sommige verbruikers, maar baie verbruikers wil bloot van die voordele gebruik maak as hulle gereed is. Dit is die idee agter Shop Your Spot. Ek waardeer die strategie agter hierdie aansoek, want dit bemagtig die gebruiker eerder as die